5 Kesilapan Pengguna Internet Yang Membolehkan Akaun Dipecah Masuk

Sebenarnya ramai antara kita meletakkan maklumat peribadi dan identiti di alam maya dalam bahaya sama ada secara sengaja atau tidak sengaja. Ini semua bergantung kepada tabiat melayari Internet setiap individu.

Menurut satu kajian yang dijalankan oleh laman web kewangan NextAdvisor, masih ramai yang memandang ringan perihal keselamatan dalam talian terutama sekali melibatkan media sosial.

Tinjauan yang dibuat itu mendapati 67% peserta menggunakan kata laluan yang sama untuk pelbagai akaun media sosial. Selain itu, 12% pengguna menggunakan kata laluan yang serupa bagi kesemua akaun online mereka. Manakala 31% responden pula mengatakan mereka tidak pernah langsung menukar kata laluan media sosial.

Sebenarnya ia adalah amat penting untuk menggunakan password berlainan bagi setiap akaun. Penggodaman dan kebocoran maklumat amat mudah terjadi dan sudah pasti anda tidak mahu penggodam memiliki kata laluan Facebook anda, apatah lagi akaun bank anda, bukan?

Kebiasaannya tetapan untuk memulihkan kata laluan mana-mana akaun adalah melalui akaun yang lain. Sebagai contoh, seorang penggodam mempunyai kata laluan Facebook anda yang juga merupakan kata laluan alamat e-mel utama anda. Dari e-mel tersebut, dia boleh menetapkan kata laluan yang baru bagi akaun-akaun perkhidmatan yang lain.

Oleh itu, gunakanlah kata laluan yang berlainan dan berbeza bagi setiap akaun. Kata laluan yang paling selamat harus mengandungi kombinasi huruf besar, huruf kecil, nombor dan simbol.

Ya, sememangnya sukar untuk kita hafal semua kata laluan apabila kita menggunakan kata laluan yang berbeza dengan kombinasi yang bercampur-campur. Jadi, ramai pengguna yang menyenaraikan kesemua kata laluan dalam buku nota dan seumpamanya -- terutama sekali mereka yang berusia 40 tahun ke atas.

Menurut NextAdvisor, kata laluan bertulis adalah selamat daripada penggodam alam maya tetapi masih terbuka untuk "kaki penyibuk" di rumah atau pejabat.

Selain itu, anda juga perlu mengambil kira risiko kehilangan beg yang menyimpan komputer dan juga buku nota terbabit. Dengan mudah si penyamun memperolehi segala kata laluan anda.

Suku daripada responden tinjauan mengaku berkongsi kata laluan dengan orang lain. Ini rata-rata adalah pasangan suami isteri, kawan karib ataupun ahli keluarga terdekat.

Kebiasaannya, ia tidaklah menjadi satu isu besar. Walau bagaimanapun, anda perlu ingat bahawa sesuatu perhubungan itu boleh menjadi tidak sehaluan. Sekiranya ditakdirkan anda berpisah dengan pasangan misalnya, ia boleh mendatangkan masalah kepada anda. Apatah lagi jika anda termasuk dalam kategori orang yang tidak pernah menukar kata laluan. Senang bekas suami yang gila talak itu nak stalk anda!

Tahukah anda, ada hantaran di media sosial yang akan memberitahu lokasi anda secara automatik? Adakah memang anda berniat untuk mewar-warkan pada dunia di mana anda berada ketika anda memuatnaik status tersebut?

Tinjauan yang dibuat mendapati hanya 55% pengguna tidak membenarkan lokasi mereka didedahkan dalam status media sosial. Namun yang lebih membimbangkan, 6% daripada pengguna tidak mengetahui bahawa mereka boleh menukar tetapan tagging lokasi itu.

Majoriti perkhidmatan media sosial kini membolehkan pengguna mengawal siapa yang boleh melihat profail, hantaran status atau aktiviti dalam talian mereka. Namun, masih ramai yang tidak berbuat demikian.

Salah satu risiko apabila membiarkan kesemua post anda dilihat oleh umum (set to public) adalah ia boleh menyebabkan data peribadi anda dicuri oleh orang yang tidak bertanggungjawab. Mereka mungkin akan mencipta akaun fake menggunakan gambar dan maklumat peribadi anda.

Yang lebih menakutkan ialah apabila mereka menggunakan akaun palsu ini untuk membuat kerja-kerja penipuan dan scamming. Tak pasal-pasal wajah dan maklumat peribadi anda pula yang diviralkan nanti!

Maka, jadilah pengguna online yang lebih bijak dan sentiasa berhati-hati ya.


Kisah Jenama Malaysia, Jimmy Choo Dibeli Pada Harga $1.3 Bilion

Dalam dunia teknologi, kita seringkali mendengar syarikat-syarikat besar seperti Apple dan yang seumpama dengannya yang membeli syarikat-syarikat kecil yang lain dalam dunia teknologi. Pembelian dan pengambil-alihan ini tidak lain dan tidak bukan adalah untuk memelikiri kepakaran dan teknologi yang dimiliki oleh sesuatu syarikat yang dibeli.

Bagi kebanyakan wanita ataupun lelaki yang meminati fesyen, jenama Jimmy Choo bukanlah sesuatu yang asing. Jenama ini sangat terkenal dengan koleksi-koleksi mewah kasut yang terkenal dan popular di seluruh dunia.

Pengambil-alihan sesuatu syarikat bukanlah sesuatu yang sering didengari. Dalam satu laporan terbaru mengatakan Michael Kors, jenama beg tangan wanita popular telah membuat satu perjanjian untuk membeli jenama Jimmy Choo pada harga $1.2 bilion.

Mengikut sumber, pengambil-alihan Jimmy Choo oleh Michael Kors ini adalah untuk mengimbangi pendapatan syarikat. Saingan yang sengit dalam industri beg tangan mewah telah menyebabkan kemerosotan pendapatan syarikat.

Pihak syarikat yakin dengan pengambil-alihan jenama Jimmy Choo akan memberi pulangan lumayan kepada syarikat dengan permintaan meningkat untuk kasut wanita mewah. Pengambil-alihan ini juga pastinya sesuatu yang menarik memandangkan beg tangan dan kasut merupakan aksesori yang wajib pada setiap wanita dan pengambil-alihan ini dijangka meningkatkan populariti kedua-dua jenama tersebut.


7 Produk Popular Yang Asalnya Dicipta Untuk Tujuan Berlainan

Setiap kesukaran dan masalah yang dihadapi sebenarnya adalah pemangkin bagi penghasilan dan penciptaan produk-produk yang ada. Seperti penciptaan kereta, dicipta sebagai pengangkutan untuk memudahkan pergerakan dan menjimatkan masa.

Dalam artikel sebelum ini kami berkongsi berkenaan ciptaan yang terhasil dengan tak sengaja dan juga ciptaan pelik yang tak masuk akal. Namun, terdapat banyak ciptaan di dunia ini dihasilkan dengan tujuan yang lain pada asalnya, tetapi berakhir dengan digunakan untuk tujuan yang lebih sesuai, yang mana digunakan oleh kita sekarang.

iluminasi.com ingin berkongsi 7 ciptaan yang berjaya dan digunakan hingga sekarang yang pada asalnya dicipta bagi tujuan yang lain.

Pada tahun 1953, pengasas Rocket Chemical Company, Dr. Norm Larsen cuba untuk mengasilkan cecair yang mampu untuk menghalang pengaratan berlaku pada peluru berpandu. Ketika itu sedang berlakunya Perang Dingin dan kerajaan Amerika Syarikat berasakan senjata mereka tidak berfungsi dengan baik.

Selepas berpuluh kali mencari resepi menghasilkan cecair itu, akhirnya Dr. Norm berjaya dengan cubaan resepi ke-40. WD-40 mendapat namanya daripada fungsi yang mereka ingin kan iaitu Water Dispersement, dan angka 40 bermaksud resepi ke-40.

Namun hari ini, kebanyakan pengguna membeli WD-40 ini untuk disembur pada rantai basikal, nat skru, dan juga engsel pintu. Jarang orang awam sekarang beli untuk sembur pada peluru berpandu.

Sekumpulan saintis yang bekerja di makmal syarikat Pfizer di Kent, England cuba untuk menghasilkan ubat yang dikenali sebagai Sildenafil. Ia bertujuan untuk merawat angina, kesakitan atau ketidakselesaan pada dada akibat jantung tidak mendapat oksigen yang cukup.

Kemudiannya, satu ujian klinik dilakukan di Swansea yang telah mendapati bahawa ubat yang dihasilkan ini tidak memberikan apa-apa kesan kepada jantung mahupun angina. Namun, mereka mendapati ubat ini memberikan kesan sampingan kepada organ lain.

Setelah berbincang dengan bahagian pemasaran, syarikat ini kemudiannya mengeluarkan dan memasarkan produk yang diberi nama Viagra, dan dijual di serata dunia. Ubat ini mendapat pulangan jualan yang tertinggi pada tahun 2008 di mana nilai jualan mencecah RM8.56 billion. Namun, paten ubat ini telah luput dan banyak syarikat telah meniru dan menjual produk mereka.

Pada mulanya, dua orang jurutera daripada New Jersey telah mencipta bubble wrap pada tahun 1957, dan mereka ingin menjual ciptaan ini untuk digunakan sebagai wallpaper dinding. Namun, idea itu tetap gagal dengan teruknya.

Kemudia mereka mendapat idea yang seakan-akan boleh membawa kejayaan dengan menggunakannya sebagai penebat untuk rumah hijau. Namun, mereka tiba-tiba mendapat idea lain iaitu ingin menjualnya kepada syarikat IBM sebagai bahan pembungkusan barang seperti komputer dan sebagainya. Kali ini, idea mereka berjaya dan menamakan syarikat mereka Sealed Air Corporation.

Pasti anda tak sangka bahawa minuman paling terkenal di dunia, iaitu Coca-cola dicipta untuk tujuan yang lain pada asalnya. Asalnya, Coca-cola dicipta sebagai alternatif kepada ketagihan morfin, merawat sakit kepala dan meredakan kebimbangan. John Pemberton, orang yang mencipta Coca-cola, juga merupakan seorang ahli farmasi telah mengalami luka teruk pada dadanya ketika Pertempuran Columbus pada 1865. Untuk mengurangkan rasa sakit, John mengambil morfin dan menjadi ketagih.

Beliau kemudian melakukan eksprimen terhadap ubat tahan sakit bagi mencari penawar kepada ketagihannya. Selepas eksperimen pertama tidak berhasil, beliau kemudiannya menggunakan koka dan wain koka, lalu menghasilkan resepi yang mengandungi ekstrak kacang kola dan damiana. Ia diberi nama "Pemberton's French Wine Coca". 2 dekad selepas itu barulah resepi ini diubahsuia dengan ditambah pemanis dan dikarbonatkan lalu dipasarkan, sebagai mana Coca-cola yang anda minum sekarang.

Asyik pakai buang je kan, tapi tahukan anda kawan baik wanita dewasa ini dicipta oleh syarikat Kimberly-Clark ketika Perang Dunia Pertama. Pada mulanya, mereka menghasilkan kapas daripada bahan yang sangat baru ketika itu, Cellucottong, bertujuan untuk membalut luka. Namun, jururawat Red Cross menyedari bahawa bahan tersebut menyerap dengan baik dan boleh memberi manfaat kepada kebersihan diri.

Tamatnya perang tersebut, permintaan untuk kapas pembalut luka ini menjunam dengan teruk namun mereka telah berjaya menemukan pasaran baru untuk tuala wanita. Produk yang baru dicipta itu diberikan nama Kotex, singkatan kepada "cotton texture".

Ketika tuala wanita baru diperkenalkan, produk ini tidak mendapat sambutan kerana orang ramai masih tidak biasa dengan produk itu. Namun, syarikat Kimberly-Clark telah menjumpai kegunaan lain bagi kapas mereka. Saintis mereka telah menghasilkan tisu yang sangat nipis yang mana kita guna hari ini, tapi belum digunakan untuk tujuan seperti mana kita gunakan sekarang.

Ketika itu, wanita menggunakan krim muka yang dipanggil "cold cream" untuk menanggalkan solekan pada muka, dan kebanyakan daripada mereka menggunakan tuala bagi tujuan ini. Pada tahun 1925, produk yang diberi nama Kleenex iaitu gabungan antara "clean" dan Kotex, telah diiklankan buat kali pertama dengan slogan "Rahsia baru menjaga kulit cantik seperti yang digunakan oleh bintang filem terkenal".

Namun, beberapa tahun selepas itu, saintis di syarikat tersebut telah meyakinkan syarikat ini untuk menjualnya sebagai sapu tangan pakai buang untuk membuang hingus, selepas saintis itu sendiri menggunakannya sebagai sapu tangan ketika beliau demam.

135 tahun dahulu, Listerine dicipta dan digunakan pada mulanya sebagai antiseptik pembedahan serta untuk merawat Gonorea (Jangan cuba dirumah). Namun, pada tahun 1888, sebuah artikel telah mencadangkan ia digunakan untuk kaki yang berpeluh dan berkerak di antara jari-jari. Kemudian, pada abad seterusnya, ia dipasarkan sebagai bahan tambahan dalam rokok yang menyegarkan, penawar selesema dan juga rawatan kelemumur.

Namun, pada tahun 1920, cecair yang sangat hebat dalam membunuh kuman ini telah digunakan sebagai penawar bagi bau mulut, yang telah memberikan pulangan yang sangat lumayan.


Cabaran Paling Besar Pendidik Pada Abad ke-21

Hana menyambut salam ibu kepada Farid Amirul itu dengan mesra, walaupun dia sendiri sudah keletihan melayan pelbagai pertanyaan ibu bapa yang datang.

Hana merenung sebentar laporan kemajuan Farid yang ada di atas meja sambil menyemak di Ipadnya. "Puan, saya rasa Puan sendiri sudah sedia maklum mengenai prestasi Farid di sekolah," kata Cikgu Hana.

"Saya tau, tapi tak ada apa-apa kah yang Cikgu boleh buat untuk bantu dia?" tanya Jamilah.

Hana tersenyum saja mendengar kata ibu Farid di depannya. Terimbas kembali di kepalanya Farid menceritakan bagaimana dia dikurung dalam stor selepas terpecahkan pinggan makan atau waktu Farid datang dengan bibir pecah ke sekolah. Alasannya, jatuh masa bermain tetapi apabila diselidik, kawan-kawannya kata ayah si Farid kerap membelasah anaknya itu.

"Farid kerap memberontak di sekolah Puan, dia tak mau dengar kata," terang Cikgu Hana menyembunyikan kisah yang dia tahu. "Bila saya tanya, dia tak berapa rajin buka mulut." Terpaksa Cikgu Hana menipu.

Jamilah mengangguk-ngangguk. "Saya pun tak tahu kenapa si Farid tu bermasalah di sekolah. Di rumah baik saja dia."

Cikgu Hana mengetapkan gigi menahan emosi. "Saya paling risau bila dia kerap benar hilang waktu subjek pendidikan Islam, Puan."

"Dia tak lari. Cuma Ustazah dia ada berceritalah, setiap kali subjek dia saja, Farid nak ke tandas lah, sekali pergi 10 minit baru balik. Cikgu lain tak ada cerita perkara sama pada saya tentang subjek lain," kata Cikgu Hana.

Jamilah memeriksa telefonnya yang menerima mesej lalu dia membalas mesej. Cikgu Hana menanti urusannya selesai.

"Puan, saya nak tanya sikit, Farid di rumah dia solat tak?" tanya Cikgu Hana.

"Jarang Cikgu," kata Jamilah. "Selalunya dia solat sendiri, itupun lepas kena paksa-paksa sikit."

Cikgu Hana menghelakan nafas memikirkan jalan hendak membantu anak muridnya itu. "Keputusan peperiksaan dia pun boleh dikatakan antara yang terendah dalam kelas saya. Saya selalu dapat aduan tentang masalah kerja sekolah dia yang tak siap Puan. Ada puan atau suami cuba bantu dia buat kerja sekolah?"

Jamilah tersentak mendengar soalan itu yang sedikit mencalar maruah dia dan suaminya.

"Kami tolong Cikgu, cuma Farid ni memang keras sikit kepalanya. Tak macam adik dia si Farah," kata Jamilah.

"Saya tak berniat nak menasihatkan Puan atau suami Puan, cuma saya minta kerjasama pihak Puan untuk sekurang-kurangnya temankan Farid buat kerja sekolah dia," kata Cikgu Hana.

"Dia ada mengadu kami tak layan dia ke Cikgu?" tanya Jamilah sedikit berang.

"Bukan Puan. Memang sukatan pelajaran sekarang ni susah sikit, jadi ibu bapa perlu bantu anak-anak," kata CIkgu Hana.

"I don't think the problem dekat kami. Problem sebenarnya dekat you all lah," kata Jamilah. "The teacher yang tak pandai mengajar."

Pengalaman hampir 10 tahun mengajarmembuatkan dia kerap bertemu ibu bapa golongan pertengahan, yang tidak dapat menerima anak mereka pelajar bermasalah. Pertama kali ditempelak begitu dia gugup, namun sekarang dia sedar tugas utamanya bukan hanya sekadar mendidik anak-anak.

Dia juga perlu mendidik ibu bapa kepada anak-anak itu, yang memerlukan didikan.

"Saya akui saya ada kekurangan dan saya tak mahu selindung di sebalik alasan pelajar ramai atau masa tak cukup, tapi saya janji dengan Puan saya dah cuba sehabis boleh nak bantu Farid," kata Cikgu Hana.

Cikgu Hana mengetapkan bibirnya lebih ketat. Zaman media sosial yang membuat manusia hilang sempadan kesusilaan, kini semakin menular ke dunia nyata.

"See? Awak admit kan? Sebab tu awak diam," tuduh Jamilah lagi. "You don't even know how hard it is nak besarkan anak dekat kawasan bandar. What do you know? Balik tengahari. Cuti banyak."

"Farid is fine, dia tak ada masalah di rumah. Kalau dia ada masalah di sekolah, it means sekolah yang bermasalah." kata Jamilah.

Bohong belaka, fikir Cikgu Hana. Farid selalu mengadu bermacam perkara. Sekolah adalah tempat dia mahu penuhi kemahuan dia, kerana itu dia memberontak. Dia takut di rumah. Takut kena kurung, kena sebat.

"Kami tak perlu Cikgu nak ajar kami jaga anak sendiri la," kata Jamilah.

Cikgu Hana dah hilang sedikit sabarnya namun dia tahan juga.

"Just do your job. Jangan malas. Kami yang bayar gaji awak!"

Tinggi betul ego ibu bapa zaman media sosial ni, fikir Cikgu Hana.

"See? Awak diam, a sign of admission," kata Jamilah lagi memanaskan suasana.

"Puan, maaf Puan, tak elok Puan bertindak demikian," kata Cikgu Hana. "Malu saya nanti."

"No, no, no. Yang malu saya. Awak kata saya tak pandai didik anak sendiri, Cikgu," kata Jamilah sambil mengeluarkan telefon.

Cikgu Hana cuba menutup wajahnya daripada diambil gambarnya namun tidak berjaya.

Dengan 8352 'friends' dan 11348 'follower' milik Jamilah, kisah Cikgu Hana sekejap sahaja viral di media sosial.

Kritikan, ancaman dan ugutan yang tak sepatutnya terucap ditujukan pada Cikgu Hana, sehinggakan dia terpaksa menutup akaun media sosialnya buat sementara selepas mendapat ugutan rogol.

Prestasi pelajaran Farid tetap tidak berubah walaupun nukilan ibunya itu dikongsikan lebih 3.5k pembaca dan majoritinya menyatakan rasa risau dengan masa depan Farid jika dia terus tidak dihiraukan gurunya.


7 Jalan Raya Paling Bahaya Di Dunia Yang Boleh Buatkan Anda Seram Sejuk

Sebagai rakyat Malaysia, kita patut bersyukur dengan luas kawasan yang tidak terlalu luas dan struktur muka bumi di Malaysia yang boleh dikatakan ideal untuk mempunyai jalan raya yang sangat baik.

Terima kasih kepada PLUS, kita boleh bergerak daripada Perlis hingga ke Johor dengan sangat selesa. Ia membuatkan kehidupan kita lebih mudah dengan tidak perlu mengharungi jalan-jalan yang berisiko tinggi.

Antara jalan yang paling bahaya pun adalah jalan ke Genting Highland, atau Lebuh Raya Karak. Namun, jika dibandingkan dengan jalan-jalan ini, pastinya anda akan berasa sangat lega ia tidak wujud di Malaysia. iluminasi.com ingin berkongsi 7 jalan raya yang paling berbahaya dan menakutkan di dunia.

Ini antara jala paling berbahaya di dunia. Sekali pandang pun dan meremang bulu roma. Ia digelar "Friendship Highway" yang mana menghubungkan China dan Pakistan merentasi Gunung Karakoram dan berketinggian 4,693 meter. Semasa pembinaan jalan ini, dilaporkan sebanyak 140 orang pekerja China telah terkorban.

Jalan ini terdedah kepada tanah runtuh berbatu dan juga banjir, dan apa yang lebih menakutkan adalah jalan di Pakistan tidak diturap. Walaupun sangat berbahaya, ia mampu untuk menarik pelancong untuk datang melewati jalan ini.

Jalan yang berjarak 143 kilometer ini menghubungkan Kabul dan Jalalabad, bandar terbesar di timur Afghanistan. Jalan ini juga melalui Kabul River George, iaitu di wilayah Taliban, sepanjang 64 kilometer. Disebabkan jalan yang sempit dan infrastrutkur keselamatan yang kurang di sini ditambah dengan kesesakan, ia telah menyebabkan terlalu banyak kemalangan berlaku. Jika anda lihat, kemalangan boleh berlaku pada bila-bila masa sahaja.

Jalan ini adalah jalan berada di paras sangat tinggi yang menghubungkan Chengdu dan Tibet. Jalan yang sangat sempit sepanjang jalan ini sudah semestinya sangat berbahaya namun apa yang membuatkan ianya lebih bahaya adalah tanah runtuh dan juga gelongsoran batu-batu besar merupakan perkara biasa.

Jalan ini telah mencatatkan kematian yang sangat tinggi di mana daripada 1,000 pemandu, lebih daripada 75 pemandu terkorban melalui jalan ini. Jalan yang tidak diturap akan menyebabkan ia menjadi perangkap lumpur pada musim hujan. Selain itu, jalan ini juga kerap mengalami kesesakan hampir berjam-jam.

Terletak 2,757 di atas paras laut, jalan bersimpang siur ini adalah jalan merentasi gunung yang berturap tertinggi di Timur Alps. Sebahagian jalan ini adalah sangat-sangat berbahaya. Jalan ini dipagari dengan penghadang kongkrit yang rendah.

Bagi yang mudah mabuk jalan, pastinya akan termuntah kerana di bahagian atas jalan ini mempunyai 48 selekoh tajam seakan-akan U-turn. Jadi, pemandu sangat digalakkan untuk memandu dengan kelajuan yang minima.

Sekali pandang dah macam track dalam game pula kan. Jalan berbahaya ini merentasi Gunung Andreas di antara Chile dan Argentina. Dengan mempunyai banyak cerun yang curam dan juga selekoh tajam, ditambah pula dengan tiada penghadang keselamatan, ia menjadikan jalan ini antara jalan paling bahaya di dunia. Dengan hanya sedikit kesilapan boleh membawa maut.

Bukan itu sahaja, jalan ini diselaputi dengan salji hampir sepanjang tahun, yang membuatkan ianya licin dan sukar untuk mengawal kenderaan yang menguji kesabaran. Jalan ini digunakan oleh lori-lori besar dan bas pelancong, setiap hari.

Jalan yang sangat menyeramkan ini hanya mempunyai lorong yang sangat-sangat sempit di tengah-tengah tebing yang sangat tinggi. Sudah la sangat sempit, ia juga tidak mempunyai penghadang jalan. Kerana ia sangat berbahaya, anda perlu mempunyai permit untuk memandu di atas jalan ini.

Jalan yang terlalu sempit ini hampir tidak menginzin dua kereta dari arah bertentangan bergerak dalam masa yang sama, jadi jika berlaku situasi ini, pandai-pandai lah anda.

Berada di tangga pertama jalan paling berbahaya di dunia ini adalah sesuai dengan gelaran yang diberikan kepada jalan ini, iaitu "Road of Death". Terletak di Yungas, Bolivia, dianggarkan sebanyak 200 hingga 300 pengembara terkorban sepanjang jalan ini setiap tahun.

Di sini, adalah menjadi perkara biasa untuk bas dan lori untuk jatuh ke bawah lembah ini, terutamanya ketika mereka cuba untuk melepasi antara satu sama lain.


5 Penipuan Suplemen Atau Ubat Kurus Yang Wajib Diketahui

Siapa tak suka kurus, lebih-lebih lagi kaum hawa. Dah menjadi obses bagi sesetengah orang untuk jadi kurus dan slim. Apatah lagi zaman media sosial ini dimana semua berlumba-lumba nak tayang kecantikan badan masing-masing kat Facebook dan Instragram. Ini membuatkan mereka sanggup buat apa saja untuk jadi kurus.

Secara tak langsung membuatkan banyak produk suplemen menguruskan badan dikeluarkan berada di pasaran seperti cendawan tumbuh lepas hujan. Sebab apa? Sebab terlalu banyak permintaan. Dan disebabkan ramai yang terdesak nak kurus cepat, kalau boleh hari ini makan suplemen, esok dah nak kurus, pengeluar dan penjual pun mengambil kesempatan dengan menjanjikan janji-janji palsu yang tak masuk akal.

Kalau pil boleh terima lagi walaupun tipu, tapi ada juga losyen. Sapu-sapu je, insyaAllah kurus. Amboi, senang je guna ayat insyaAllah ye akak. Yang peliknya, bukan orang tak bijak percaya janji palsu ni, tapi orang belajar tinggi. Peguam, manager, jurutera dan doktor pun ada yang percaya. Sebab apa? Sebab MALAS.

Lagi sedih, produk-produk ini diiklankan secara meluas sampai masuk dalam TV. Tiada siapa pun yang ambil kisah mitos suplemen kurus ini. Bukan nak menyalahkan, tetapi kurangnya kesedaran oleh pengguna tentang perkara ini dan juga kesempatan yang diambil oleh mereka yang tergilakan duit sehingga sanggup mengelirukan dan menipu pengguna merupakan faktor terbesar dalam hal ini.

iluminasi.com telah menemuramah seorangpersonal trainerdan ini adalah jawapan beliau berkenaan 5 janji palsu oleh suplemen pil kurus yang ada masa kini.

Ini cara marketing paling berkesan antara semua! Beritahu je yang ambil pil atau losyen ni korang tak perlu diet, berpusu-pusu orang beli, terutamanya perempuan. Semuanya adalah penipuan terbesar secara terang-terangan. Tolong jangan percaya. Pengeluar suplemen ini mahukan korang percaya bahawa dengan hanya makan pil atau sapu losyen, lemak-lemak korang boleh cair begitu sahaja.

Tak semudah itu. Lemak takkan cair dengan hanya makan supplemen atau sapu losyen. Korang hanya boleh kurus atau slim dengan jaga makan dan senam. Lemak akan "dibakar" dengan bersenam.

Aku tak pernah dengar atau menjadi saksi orang jadi kurus atau slim hanya dengan suplemen. Disebabkan ramai yang terdesak nak kurus, jadi dorang taknak fikir panjang dan nak dapat hasil cepat, terus beli.

Diet adalah perkara terpenting dalam proses menguruskan badan, iaitu mempengaruhi sebanyak 80%, lagi 20% adalah senaman. Jadi, kalau tak perlu diet untuk kurus, baik korang tak perlu makan terus.

Antara penipuan paling dasyat di dunia. Ini yang paling korang nak dengar kan? Makan suplemen ni korang tak payah bersenam pun boleh kurus! Siapa taknak kan? Too good to be true la. Bagi korang yang sangat sibuk dan malas, janji palsu ini buat korang senyum sampai ke telinga. Senang kerja, minum suplemen, kurus. Settle.

Memang la malas kalau nak senam, tapi fikir logik la, korang makan banyak masuk dalam badan, tapi senang-senang nak makan suplemen untuk buang apa yang masuk dalam badan. Percayalah apa yang keluar daripada badan korang dengan percuma adalah tahi.

Ramai sangat yang mudah percaya, dan penjual pula keluarkan testimoni palsu hanya nak buat duit. Turun berat 5kg dalam seminggu tanpa bersenam? Gila.

Cuba la senam okay. Minimun 2-3 kali seminggu. Kalau korang nak senam seminggu sekali, maybe korang juga patut makan seminggu sekali. Boleh? Kalau malas bersenam, jangan harap nak kurus. Titik.

Apabila pengeluar-pengeluar suplemen mula menambahkan bahan tambahan iaitu Ephedra ke dalam produk kuruskan badan ni, mereka mula mendakwa ia boleh meningkatkan metabolisma badan anda. Namun, disebabkan bimbangkan kesan sampingan bahan itu, Food and Drugs Administration (FDA) telah mengharamkan bahan ini pada tahun 2004.

Disebabkan pengharaman itu, pengeluar-pengeluar mula mencari alternatif lain untuk ditambah ke dalam produk mereka, seperti teh hijau, kafein dan juga synephrine. Namun menurut kajian, tiada apa-apa bukti yang menunjukkan bahan-bahan ini dapat mengurangkan berat atau menguruskan badan.

Jadi kalau korang ada terbaca atau terjumpa kopi atau teh yang boleh buatkan kurus, jangan sesekali percaya. Ya memang sangat tertarik, sebab siapa yang taknak benda mudah kan? Tapi anda hanya akan tahu itu hanyalah sandiwara, bila korang dah cuba dan tertipu.

Mesti korang fikir, makan suplemen ni boleh buatkan korang kenyang, so korang tak payah makan nasi lagi, so boleh kurus, betul tak? Korang hanya sedapkan hati korang je bila fikir macam tu. Jangan tipu. Sangatlah tak benar dengan hanya minum suplemen boleh buat korang kenyang.

Yang bagi korang kenyang adalah protein, serat dan lemak, bukannya suplemen. Cuba tengok pada sachet atau kotak, apa yang terkandung dalam suplemen itu. Korang tak akan dapat survive seharian dengan hanya minum supplemen. Macam mana korang nak lakukan aktiviti harian kalau kurang makan nasi? Berapa lama sangat korang boleh tahan?

Cara untuk selesaikan adalah jaga dan kawal makan, bukan dengan hanya ambil suplemen. Purata kalori yang perlu diambil oleh lelaki dalam sehari adalah 2,500 kcal dan bagi wanita pula 2,000 kcal.

Memang antara penyebab mudah menjadi gemuk atau berat bertambah adalah disebabkan pengambilan karbohidrat berlebihan, seperti nasi, roti dan sebagainya. Jadi, dengan kurang ambil karbohidrat dan gantikan dengan nutrisi lain seperti protein dan serat adalah cara yang amat berkesan.

Tapi untuk ambil suplemen yang boleh sekat karbohidrat adalah satu benda yang tak bijak kerana tak ada kajian yang membuktikannya berkesan. Satu kajian semula telah diterbitkan oleh British Journal of Nutrition mengenai kebekesanan dakwaan ini, yang mana mengambil satu bahan yang dikatakan boleh menghalang penyerapan karbohidrat iaitu ekstrak kacang.

Keputusan menunjukkan bahan ini, sama seperti bahan-bahan penghalang karbohidrat yang lain, hanya menghalang sebahagian enzim pencernaan karbohidrat, dan bukan karbohidrat itu sendiri.

Apa yang perlu anda lakukan sebenarnya mengawal nafsu makan anda jika mahu kurus, kerana itu adalah yang paling berkesan.


Kisah Lelaki Kurier Yang Kini Bergelar Jutawan Ketiga Terkaya Di China

Siapa kata lelaki biasa-biasa yang bawa van buruk tak boleh pasang angan-angan? 25 tahun yang lalu, Wang Wei merupakan seorang lelaki biasa yang bekerja sebagai kurier pengirim barang dan membuat penghantaran menggunakan van di sekitar Hong Kong.

Ketika memulakan perniagaan kurier di bawah syarikat bernama SF Express tersebut, Wang Wei menjalankan operasinya secara haram yang dilabel sebagai 'black delivery' dengan menyeludup pesanan susu formula dari Hong Kong untuk dibawa masuk ke China.

Kini, Wang Wei menjadi lelaki ketiga terkaya di China dengan jangkaan aset bernilai USD23 bilion (RM98 bilion).

Kejayaan syarikatnya bermula apabila Wang Wei mula mengesan potensi penghantaran barang antara Shenzen dan Hong Kong yang dikatakan zon ekonomi istimewa di China.

Semasa meletusnya wabak SARS pada tahun 2003, industri penerbangan jatuh merudum namun Wang Wei berjaya mendapatkan lesen untuk meneruskan penghantaran barangan dengan menyewa kapal terbang.

Jenama SF Express kemudian terus dikenali dengan tawaran perkhidmatan kurier yang paling boleh dipercayai di China sehingga dilabel sebagai "FedEx versi China".

Kini, rangkaian SF Express meliputi 200 buah negara dengan bantuan lebih 15,000 buah kenderaan.

Sejak kewujudan laman web Alibaba, perkhidmatan kurier di China telah berkembang dengan pesat dan menjanjikan kejayaan berlipat kali ganda kepada Wang Wei buat tahun-tahun yang mendatang.

Jadi, kepada anda yang kini bekerja sebagai abang posmen atau jejaka kurier, tidak salah mahu berangan dan berusaha untuk menjadi jutawan.

Cuma, nasihat kami, gunakanlah saluran yang betul untuk mendapatkan rezeki secara halal dan thoyyib. Jangan buat kerja haram seludup-seludup barang pula, tak berkat hidup nanti.


10 Tanda Anda Seorang Yang Sangat Membosankan

Dalam sebuah tinjauan yang dibuat bersama 2,000 orang peserta dari Amerika Syarikat, keputusan tinjauan mendapati 65% orang merasakan mereka menjadi seorang yang membosankan.

Menurut tinjauan yang dijalankan oleh Onepoll dan Flatbike itu, penyelidik mendapati 1 dalam setiap 7 orang tidak mempunyai cerita menarik untuk dikongsikan apabila bersama dengan orang lain.

Tidak dinafikan, semakin ramai manusia 'boring' yang dilahirkan dengan kewujudan telefon pintar. Rata-rata manusia kini tidak tahu lagi apa untuk dibicarakan dan lebih gemar menumpukan mata pada skrin telefon sambil tersenyum seorang diri.

Ia merupakan suatu masalah komunikasi yang serius dan boleh menyebabkan jurang yang lebih besar wujud sesama manusia.

Pada zaman dahulu, semua orang dengan latar belakang berbeza boleh duduk berborak berjam-jam lamanya di kedai kopi tetapi manusia kini telah berubah. Apabila diajak bersembang, dia asyik bercerita tentang diri sendiri sahaja! Membosankan betul.

Lanjutan tinjauan yang dibuat itu, kami kongsikan 10 tanda anda merupakan seorang yang bosan:

Ya, kami faham anda mungkin teruja untuk menceritakan kepada rakan tentang filem yang anda baru tonton atau percutian berbulan madu anda ke Eropah selama 2 minggu itu. Tapi jika anda kerap fokus kepada diri sendiri sahaja, ia akan membuatkan pendengar berasa keliru dan tidak tahu memberikan reaksi sepatutnya.

Apa kata cuba kaitkan penceritaan anda dengan rakan yang mendengar, barulah terbuka ruang untuk mereka menyampuk dalam perbualan. Sebagai contoh, "Eh, best sangat tau masa saya jalan-jalan pergi Paris tu. Teringat masa dulu kita buat trip pergi New Zealand. Cuaca situ sejuk macam kat sana. Jom kita plan trip bersama lagi nak?"

Tahukah anda, menurut seorang pakar psikologi, Richard Wiseman dalam bukunya berjudul Quirkology, satu kajian mendapati 71% wanita akan ketawa apabila seorang lelaki membuat lawak manakala hanya 39% lelaki sahaja yang akan tergelak besar apabila seorang wanita menceritakan sesuatu yang lucu.

Ini mungkin bermakna kaum wanita lebih terdorong untuk dilabel sebagai membosankan kerana tidak mempunyai rasa lucu yang hebat. Lagipun kaum wanita kan secara umumnya lebih dikenali sebagai kaum kuat sentap, mungkin itulah puncanya. Cubalah jangan serius sangat!

Jika anda seorang 'kaki komplen' dan seringkali mengeluh tentang kehidupan anda, mungkin anda perlu mula berubah sebelum rakan-rakan anda menjauhkan diri seorang demi seorang.

Anda mesti ada rakan yang suka benar menceritakan benda yang sama berulang kali. Kalau ceritanya itu memang jenis evergreen dan merupakan inside joke yang semua orang fahami, tidak mengapalah. Ini tidak. Ceritanya itu lebih kepada syok sendiri, kadang-kadang rasa nak percepatkan masa sebab malas nak dengar kan?

Salah satu perkara yang paling menjengkelkan adalah apabila rakan anda sedang asyik bercerita kemudian tiba-tiba ceritanya dibantutkan dengan berkata "Jap eh, jap eh, nak reply mesej ni kejap." Masa pun berlalu pergi sambil didendangkan dengan bunyi cengkerik, kemudian dia menyambung "Haa, kat mana saya cerita tadi?" Potong stim betul.

Tapi yang lebih menjengkelkan adalah apabila anda sedang asyik bercerita dan rakan di depan sedang leka bermain telefon sambil mengangguk-angguk tanpa benar-benar mendengar apa yang anda ceritakan. Kemudian dia letak telefon dan meminta anda mengulang kembali apa yang anda cakap.

Apabila anda sedang berbual bersama teman-teman, cubalah berfikiran lebih terbuka dan boleh menerima pandangan orang lain sekali-sekala.

Janganlah asyik nak menang saja. Dikhuatiri lama-kelamaan nanti orang pun dah tak mahu ajak anda keluar melepak bersama kerana anda seorang yang sangat membosankan.

Kalau anda tidak dapat mengesan bahawa seseorang dalam kumpulan tersebut merasakan dirinya terpinggir, anda merupakan seorang yang kurang daya empati dan membosankan.

Cuba libatkan semua orang sama rata dalam perbualan dan sesekali letakkan diri anda di tempat mereka. Barulah anda faham perasaan orang lain.

Anda adalah seorang yang membosankan jika anda hanya suka berada dalam zon selesa dan hanya mengulang rutin harian. Tidak ada cabaran baru dalam hidup anda.

Sebagai contoh, anda hanya pandai mengajak rakan atau pasangan melepak di kedai mamak sambil memesan air yang sama berulang-ulang kali. Apa kata cuba pelbagaikan aktiviti bersama mereka seperti memanjat gunung, menonton wayang, berbasikal dan sebagainya.

Pastikan anda menyesuaikan diri dengan orang yang berada di sekeliling anda semasa berbual. Sebagai contoh, jika anda minat dengan bola sepak, janganlah jadi party pooper asyik bercerita tentang keputusan perlawanan terkini sehingga menyebabkan orang lain menguap. Kenal pasti dahulu jenis crowd yang berada dengan anda.

Jika anda lebih gemar duduk di rumah dan bergolek tidur di atas katil sepanjang hari, anda berkemungkinan besar seorang yang membosankan. Apa kata cuba cari satu hobi menarik yang boleh anda buat pada masa terluang. Kemudian ajaklah rakan anda turut serta.

Tapi, sebelum ajak, pastikan dia benar-benar berminat dengan aktiviti tersebut. Dan jangan lupa silentkan telefon anda ya!


Adakah Makanan Dalam Tin Yang Melebihi Tarikh Luput Selamat Dimakan?

Makanan dalam tin dan balang kaca sememangnya banyak memudahkan hidup. Tidak kiralah sama ada anda berada di hostel, hotel ataupun berkhemah di tengah hutan belantara, kemungkinan besar anda mesti pernah dan biasa menggunakan makanan 'segera' ini.

Anda juga mesti pernah terfikir bahawa makanan dalam tin adalah makanan paling berguna jika negara dilanda darurat. Selain mudah, ia amat tahan lama sehingga bertahun-tahun malah ada yang tahan berdekad lamanya.

Persoalannya, walaupun ada tanda tarikh tamat tempoh pada setiap tin, adakah makanan dalam tin sebenarnya boleh tahan sampai bila-bila?

Semasa proses pengetinan, makanan diisi ke dalam tin yang baru, bersih dan ditutup dengan kedap. Makanan itu kemudian diuji melalui pelbagai ujian kualiti sebelum dipanaskan pada suhu melebihi takat didih air iaitu sekitar 116-121°C. Pada suhu ini, bakteria dan pelbagai patogen dineutralkan atau dimatikan.

Mana-mana makanan boleh menjadi rosak dan basi disebabkan terdapat mikroorganisma yang hinggap pada makanan melalui udara atau sesuatu yang menyentuh makanan.

Memandangkan penutup telah dipasang dengan kedap semasa pengetinan, maka tidak akan ada lagi bakteria atau spora baru yang akan masuk ke dalam tin. Jadi, apabila anda membuka tin dalam beberapa bulan, tahun atau dekad berikutnya, besar kemungkinan makanan itu masih selamat dimakan.

Makanan dalam tin akan mula bermasalah sekiranya keadaan tin tidak dijaga dengan baik. Sebagai contoh, tempat penyimpanan yang lembap atau tin menjadi basah, proses pengoksidaan dan penghidratan boleh menyebabkan tin mula berkarat. Walaupun karat itu tidak sampai ke bahagian dalam, proses pengoksidaan yang berlaku boleh membuka ruang kepada mikroorganisma untuk masuk ke dalam tin.

Begitu juga apabila tin terjatuh dan menjadi kemek atau rosak. Keadaan ini boleh menjejaskan keadaan kedap udara tin itu sehingga membolehkan mikroorganisma masuk ke dalam.

Walaupun setiap tin telah melalui proses pensterilan, ada sesetengah makanan yang masih mengandungi spora tidak aktif yang tidak dimatikan sepenuhnya. Jika tin ini terdedah kepada matahari atau haba, udara dalam tin boleh mengembang dengan peningkatan suhu. Seterusnya ia akan menghasilkan persekitaran yang ideal untuk menggandakan bilangan mikroorganisma. Ini amat jarang berlaku, tetapi masih boleh terjadi.

Sebab itulah kita selalu nampak arahan pada tin tertera ayat "Keep in cool, dry and dark places."

Sebelum memakan apa-apa makanan dalam tin, pastikan anda semak terlebih dahulu tarikh luput pada tin. Walau bagaimanapun, menurut satu kajian yang dijalankan ke atas makanan tin berusia 40 tahun, makanan yang sudah melebihi tarikh luput sebenarnya masih selamat dimakan walaupun kandungan nutrisinya telah berkurang.

Apa-apapun, pastikan anda mengikuti langkah-langkah berikut semasa membeli atau membuka makanan dalam tin:

Sekiranya makanan yang dibuka itu masih elok, selamat menjamu selera. Namun, jika anda berasa ragu-ragu dalam mana-mana langkah, buang sahajalah makanan tersebut. Lebih baik mencegah sebelum anda dikejarkan ke hospital akibat keracunan makanan.

Selain sardin, makanan dalam tin apa yang wajib ada di dalam kabinet dapur anda?


6 Kesalahan Tatabahasa Dalam Frasa Pertuturan Seharian

Bahasa Melayu amat unik sebenarnya dalam lenggok bahasanya. Untuk bertutur rasanya tidak susah kerana pendatang asing yang datang ke Malaysia tak lama pun mampu bertutur, namun apabila benar-benar hendak menguasai Bahasa Melayu, ilmu itu memerlukan pembelajaran yang mendalam dan komitmen yang tinggi.

Jadi tidak hairanlah ada masanya oleh kerana kita semua sudah terbiasa dengan sesuatu frasa itu, kita beramai-ramai kekal menggunakannya seolah perkataan itu benar dan selari dengan tertib Bahasa Melayu- sedangkan tatabahasanya salah sama sekali.

Berikut adalah 5 contoh penggunaan frasa yang tidak betul tetapi sudah menjadi kebiasaan pada kita seharian.

Mengikut peraturan DM iaitu peraturan 'diterangkan' dan 'menerangkan' - alat penghawa dingin merupakan satu kesalahan tatabahasa yang amat kerap berlaku. Fikirkan logiknya - kenapa kita nak hawakan dingin? Penggunaan yang betul adalah 'alat pendingin hawa.'

Kesalahan paling popular antara semua. Penggunaan 'goreng pisang ' seolah-olah sudah sebati dengan masyarakat kita tetapi apabila seseorang itu memaparkan papan tanda 'goreng pisang' dia sebenarnya seolah-olah sedang mengiklankan perkhidmatan tolong goreng pisang - bukannya menjual 'pisang goreng.'

Ini salah satu frasa yang diberikan pengecualian dalam peraturan DM Bahasa Melayu atas dasar penggunaan gelaran untuk sesuatu yang dah menjadi kebiasaan masyarakat. Walaupun 'ibu pejabat' sebenarnya tidak mematuhi peraturan DM tatabahasa, penggunaannya tidaklah dianggap salah. Yang ini tidak perlu ditukar.

Pengaruh bahasa Inggeris ke atas penutur Bahasa Melayu sebenarnya banyak juga memberi kesan sehinggakan kita kerap tersilap menggunakan frasa yang betul - seperti tomato sos yang sepatutnya sos tomato.

Pasti ramai yang tidak menyangka frasa 'Perdana Menteri' sebenarnya silap dari segi tatabahasanya. Jika dilihat, 'Perdana Menteri' memang tidak mematuhi peraturan DM kerana "Menteri' itu sebenarnya subjek yang diterangkang dan 'Perdana' itu membawa maksud untuk 'menerangkan' kedudukan 'Menteri' tersebut.

Ini mungkin kesan daripada penggunaan terjemahan 'Prime Minister' yang acapkali kita dengar. Sebutan yang betul adalah 'Menteri Perdana.' Walaupun begitu, penggunaannya diberikan pengecualian kerana 'Perdana Menteri' adalah satu bentuk gelaran yang diberikan kepada individu pemegang jawatan tersebut.

Di mana-mana kita boleh jumpa orang yang menggunakan perkataan 'stesyen.' Malahan sebutan dalam MRT yang baru dilancarkan pun menggunakan sebutan 'stesyen' yang ada bunyi 'shh' bila disebut. Tidak wujud perkataan 'stesyen' dalam kamus Bahasa Melayu. Yang ada hanyalah 'stesen.' Nampak tak di atas. Unit berita RTM pun buat kesilapan yang sama.


5 Tips Jimat Minyak Yang Kita Selalu Dengar: Benar atau Salah?

Kita selalu nampak artikel berkenaan teknik pemanduan yang menceritakan mengenai beberapa tabiat yang patut kita bentuk yang memberi faedah besar pada kita. Adakah ada kesahahihan dalam kebanyakan tips-tips yang disebarkan ini? Berikut adalah 5 tipsyang kerap dikongsikan netizen dan hujah yang kami harap menafikan artikel-artikel ini.

Tips ini sebenarnya sudah lama tersebar dan ramai yang menjadi pakar dalam mengesahkan kesahihannya. Bunyinya memang seakan logik namun berdasarkan kajian, suhu petrol yang masuk ke dalam kereta adalah sama dan tidak terkesan dengan cuaca kerana minyak disimpan di dalam tangki bawah tanah.

Salah satu alat pemasaran paling hebat adalah dengan mengiklankan minyak yang mempunyai tahap RON lebih tinggi sebagai minyak yang mampu memberikan pemanduan yang lebih lancar. Benda itu betul jika anda seorang pelumba kereta. Untuk orang biasa yang hendak memandu hari-hari, sebenarnya tidak wujud keperluan untuk menggunakan minyak yang mempunyai RON lebih tinggi melainkan memang keretanya memerlukan minyak bergred tinggi.

Memang ada kebenaran dalam tipsyang tersebar ini. Bagaimanapun tips ini hanya benar jika anda memandu dalam kawasan bandar yang memerlukan pergerakan gerak berhenti akibat lalu lintas. Apabila di lebuhraya, membuka tingkap dan mematikan pendingin hawa hanya menambahkan rintangan pada kereta akibat angin. Situasi rintangan angin itu kurang memberikan kesan apabila memandu dalam keadaan gerak dan jalan di bandar.

Pasti ramai yang berpendapat sedemikian kerana logiknya, tayar yang kurang angin akan menggunakan minyak lebih jadi tayar yang lebih keras akan lebih menjimatkan. Menurut satu kajian yang dijalankan oleh majalah Popular Mechanics, tidak ada perbezaan dalam penjimatan minyak jika tayar lebih keras. Apa yang berlaku adalah kawalan kereta menjadi kurang baik dan perjalanan menjadi lebih mudah melambung-lambung.

Dalam salah satu rancangan popular Mythbuster, subjek yang diuji adalah penjimatan minyak yang bergantung kepada emosi pemanduan. Mereka mendapati pemandu yang memandu ketika berada dalam keadaan marah menggunakan minyak pada kadar lebih 50% tinggi berbanding mereka yang memandu dalam keadaan tenang.

Apa yang ingin disampaikan dalam tips terakhir ini, memandulah dengan tenang kerana ini adalah teknik paling mujarab dalam menjimatkan penggunaan minyak kita, kerana terbukti ini adalah kaedah paling berkesan.


Kenapa Jepun Dibenci Oleh Korea Sejak Beratus Tahun Dahulu

Mungkin ada di antara anda yang pernah mendengar bahawa orang Korea bencikan Jepun dan tertanya-tanya mengapa. Terdapat beberapa sebab yang mencetuskan kebencian dan kemarahan Korea terhadap Jepun.

Sentimen anti-Jepun dalam masyarakat Korea disebabkan oleh sentimen sejarah, budaya dan juga nasionalistik yang mana tercetus akibat penjajahan, penyiksaan dan pembunuhan oleh Jepun. Ketika itu, Korea Selatan dan Korea Utara masih satu entiti.

Rasa kebencian terhadap Jepun oleh Korea bermula dan merupakan kesan daripada serangan oleh lanun Jepun yang dikenali sebagai Perang Imjin yang kemudiannya membawa kepada pencerobohan Korea oleh Jepun pada tahun 1592 sehingga 1598.

Dalam tempoh 6 tahun ini, Jepun yang diterajui oleh General Toyotomi Hideyoshi telah melakukan penindasan yang amat teruk. Antara yang dilakukan oleh Generaal Hideyoshi adalah mengarahkan penculikan beribu-ribu petani dan artisan Korea termasuklah tukang besi dan tukang tembikar.

Tukang-tukang dari Korea ini diculik dan dibawa pulang Jepun dengan tujuan mengambil faedah daripada kemahiran mereka bagi memupuk seni dan budaya di Jepun.

Tukang tembikar yang diculik ini menjadi faktor utama penghasilan tembikar baru yang ada di Jepun hari ini iaitu Satsuma, Arita dan juga Hagi. Ini menambahkan lagi rasa benci terhadap Jepun kerana rakyat Korea berasakan budaya mereka telah dicuri.

Dalam pencerbohan itu juga, orang awam dibunuh sewenang-wenangnya dan mayat dibakar serta haiwan ternakan disembelih. Selain itu, ia merupakan tradisi Jepun untuk membawa balik kepala musuh sebagai cenderamata, namun disebabkan terlalu banyak mayat, ia adalah mustahil.

Jadi, mereka memotong telinga, dan juga hidung orang Korea yang mati dalam perang tersebut sebagai bukti kekuatan mereka di medan perang. Anggota-anggota ini diawet dan telah disemadikan di Mimizuka yang bermaksud "Bukit Telinga", atau "makam hidung". Sekurang-kurangnya 38,000 mayat mengalami nasib ini.

Bukan sahaja warga Korea yang mati dalam peperangan, tetapi mereka yang masih hidup juga dipotong hidung mereka dan dibiarkan terus hidup, dan ia merupakan pemandangan biasa melihatkan orang tanpa hidung di Korea. Dikatakan antara 100,000 dan 200,000 hidung telah dibawa pulang ke Jepun daripada Korea.

Bagi masyarakat kontemporari Korea pula, sentimen ini dikaitkan dengan penguasaan Jepun terhadap Korea pada tahun 1910 hingga 1945. Satu undian telah dijalankan pada tahun 2014 mengenai kesan daripada penaklukan itu dan 79% daripada rakyat Korea berasakan bahawa pengaruh jepun sebagai sesuatu yang negatif.

Manakala 15% lagi mengatakan ia merupakan pengaruh positif. Ia meletakkan Korea di tangga kedua di bawah China dalam negara yang paling tidak sukakan Jepun.

Penjajahan Jepun ketika itu dikatakan merupakan satu "pembunuhan budaya" Korea. Jepun telah melakukan penindasan budaya dan bahasa Korea dengan menguatkuasakan dasar asimiliasi budaya dalam usaha untuk menghapuskan elemen budaya Korea daripada masyarakat. Bahasa Korea telah dihapuskan daripada subjek di sekolah pada 1936.

Lebih tertekan, orang Korea dilarang bercakap atau menulis dalam bahasa Korea di sekolah, dalam perniagaan dan juga tempat awam. Hukuman mati akan dikenakan jika melanggar. Jepun juga mengenakan penggunaan nama keluarga bersama undang-undang sivil dan mewajibkan kehadiran di kuil Shinto.

Selain itu, rakyat Korea sangat marah kepada Jepen kerana telah mengubahsuai dan menghancurkan monumen-monumen seperti Istana Gyeongbok.

Korea tidak hanya duduk diam dengan penindasan ini dengan mengadakan protese di seluruh negara pada 1 Mac 1919 yang dinamakan Pergerakan 1 Mac. Dianggarkan seramai 2 juta orang menyertainya pergerakan penuntutan kemerdekaan itu. Namun Jepun telah menghentikan pergerakan ini dengan menggunakan kuasa ketenteraan.

Satu insiden yang sangat dasyat berlaku di mana orang kampung diasak oleh askar Jepun ke dalam sebuah gereja yang kemudiannya dibakar. Menurut kenyataan rasmi Jepun, jumlah mangsa termasuklah 553 terkorban, 1,490 cedera dan 12,522 ditangkap, namun Korea mengganggarkan sebanyak 7,500 kematian, 15,000 cedera dan 45,000 ditangkap.

Pada tahun 2002, satu undian dijalankan mengenai sama ada orang Korea Selatan menyukai Jepun atau tidak, dan keputusannya menunjukkan 33.4% daripada pengundi mengatakan mereka tidak sukakan Jepun.

Pada Jun 2012, seorang aktivis Jepun, Noboyuki Suzuki telah menaikkan kemarahan seluruh Korea Selatan dengan membuat papan tanda menegaskan semula terhadap perbalahan tuntutan pulau oleh Jepun. Noboyuki juga mengecam "Comfort Women" (wanita dan gadis Korea yang dipaksa menjadi hamba seks ketika Korea berada di bawah pemerintahan Jepun 1910-1945) di sebelah patung memorial "Comfort Women" di Seoul.

Sebulan selepas kejadian ini, satu lagi undian telah dijalankan selama 16 hari dari 14 hingga 29 Julai 2012, dengan 1,500 lelaki dan wanita dewasa mengambil bahagian. Keputusannya sudah boleh diagak, dengan 44.1% daripada mereka tidak menyukai Jepun. Peratusan ini jauh lebih tinggi berbanding tahun 2002.

Pada tahun 2015, terdapat kira-kira 50 wanita "comfort woman" masih hidup.

Namun, bukan semua rakyat Korea tidak sukakan Jepun. Mungkin hanya bagi warga emas yang masih ingat kejadian itu dan luka masih berdarah.

Tapi anda yang sukakan anime Jepun dan Kpop Korea, jangan gaduh-gaduh ya.


Adakah Anda Boleh Bezakan Gambar Betul Atau Palsu?

Dunia Internet hari ini ternyata boleh mengelirukan. Selain daripada berita-berita palsu, banyak juga tersebar gambar-gambar palsu yang kadangkala mampu menimbulkan fitnah dan kecaman kepada sesuatu pihak.

Malah, lebih memeranjatkan ada juga gambar palsu yang diedit berjaya memenangi pertandingan yang dianjurkan oleh jenama kamera terkemuka Nikon. (Sumber:Peta Pixel)

Adakah ini bermakna jurugambar profesional yang berpengalaman juga tidak begitu mahir menilai sama ada sesuatu gambar itu asli ataupun telah diedit dan ditokok tambah?

Satu kajian yang dijalankan oleh penyelidik dari University of Warwick mendapati kebarangkalian manusia mampu mengesan gambar palsu hanyalah 60% sahaja pada satu-satu masa. Namun, mereka yang boleh mengenal pasti gambar fake itu belum tentu boleh menunjukkan apakah perkara yang diedit di dalam gambar tersebut.

Kajian yang melibatkan 700 peserta itu menggunakan 10 keping gambar asal yang telah diedit menjadi 30 gambar palsu. Peserta kemudian diminta untuk melabelkan kesemua 40 gambar itu sama ada asli atau palsu serta mengenal pasti bahagian manakah yang telah ditokok tambah dengan khusus.

Nampak real dan seperti tak ada apa-apa yang pelik kan? Tapi sebenarnya bot di belakang itu telah ditambah secara digital. Ini merupakan gambar asal:

Gambar berikut ini pula menunjukkan kepala model telah diterbalikkan. Tapi jika anda perhatikan sepintas lalu, tak nampak pelik pun.

Kami pasti akan ada antara pembaca yang akan berkata "So, what? Dia edit gambar tu tak menyusahkan hidup saya pun."

Perangai seperti itulah menunjukkan betapa kita gemar menutup sebelah mata dalam membaca atau menyebarkan berita-berita palsu. Ada banyak kewujudan gambar dalam Internet yang sengaja diedit menggunakan Photoshop dengan tujuan menyebarkan fitnah, membakar sentimen perkauman atau merosakkan reputasi seseorang.

Tambahan pula, melalui media sosial, anda akan sentiasa terdedah dengan gambar-gambar palsu ini. Jadi, jangan sesekali berkata bahawa gambar-gambar edit ini cuma perkara kecil. Selain ditipu, anda juga berisiko menjadi penyebar fitnah jika anda menghantar gambar tersebut kepada rakan-rakan yang lain.

Jangan mudah terus percaya bulat-bulat apa jua yang anda lihat. Jika anda ada menerima gambar yang bermain dengan emosi (seperti menimbulkan kemarahan membuak atau gosip panas), selidik dahulu sumber berita tersebut.

Anggap sahaja gambar dan berita palsu ini seperti gambar selfie anda ataupun rakan-rakan anda. Lebih banyak gambar yang palsu daripada yang asli, kan? Bila tengok depan-depan dengan mata sendiri baru nampak wajah yang sebenar.


Bagaimana Model China Mampu Gayakan 150 Helai Baju Setiap Hari

Jika anda sering menonton rancangan yang melahirkan model seperti America's Next Top Model ataupun Miss Universe, anda boleh perhatikan sendiri bagaimana setiap sesi penggambaran mengambil masa yang lama. Ada yang mengambil masa berjam-jam bagi setiap persalinan pakaian.

Tapi tahukah anda, model bagi gedung online terkemuka dari China, Taobao mampu bekerja dengan cepat menggayakan sehingga 150 helai pakaian berbeza setiap hari?

Model-model ini diberikan masa hanya seminit untuk menukar pakaian di antara setiap penggambaran dan waktu makan selama 10 minit sahaja.

Bagi model yang lebih berpengalaman, bayaran yang diterima juga amat lumayan. Dilaporkan mereka menerima sehingga 10,000 yuan (RM 6,342) bagi setiap hari bekerja!

Setiap model mampu membuat gaya berlainan sehingga lebih daripada 700 gaya. Ini bermakna model-model ini melakukan 30 gaya berbeza dalam masa 15 saat sahaja.

Gambar yang terbaik kemudian akan dipilih untuk dimuatnaik ke laman web beli-belah tersebut.


5 Tokoh Usahawan Berjaya Sepanjang Zaman Diiktiraf Dunia

Ramai anak zaman muda kini dibesarkan dalam keadaan mewah dan serba lengkap. Walaupun hidup sudahpun sedia ada senang-lenang, masih ramai yang mengeluh tidak cukup itu dan ini.

Rata-rata orang zaman kini tidak tahu apa erti susah yang sebenar dan hanya pandai mengadu domba. Ditambah pula dengan sikap ibu bapa yang gemar memanjakan anak, makin naik lemak dan besar kepalalah masing-masing apabila meningkat dewasa.

Ramai yang bercita-cita ingin menjadi berjaya, tapi kejayaan yang bagaimanakah yang mereka idamkan? Adakah sekadar mengambil alih perniagaan ayah ataupun bekerja jawatan besar, gaji lumayan di sebuah syarikat yang disyorkan oleh ibu?

Kami kongsikan 5 tokoh terkemuka yang berjaya mengubah kehidupan dari bawah sehingga dikenali di seluruh dunia, walaupun selepas zaman-berzaman. Tokoh-tokoh ini bukan hanya bergantung kepada nasib baik, kemahiran dan pengalaman tetapi mereka sentiasa bekerja dengan gigih dan tidak pernah berputus asa.

Siapa yang tidak mengenali wajah pengasas Kentucky Fried Chicken (KFC) ini? Wajahnya barangkali merupakan ikon komersial yang paling dikenali di seluruh dunia.

Tapi tahukah anda, ayahnya telah meninggal dunia ketika beliau berumur 6 tahun dan sejak itu, beliau bertanggungjawab membesarkan dan menyara dua orang adiknya? Sebelum beliau popular dan dikenali, seawal usia 10 tahun lagi Colonel Sanders telah bekerja sebagai petani, konduktor, bomba kereta api dan jurujual insurans?

Bermula tahun 1952, Colonel Sanders menjelajah ke seluruh negara dari sebuah restoran ke restoran yang lain dengan impian untuk memfrancaiskan perniagaan ayam gorengnya.

Beliau cuma menerima bayaran 5 sen bagi setiap ketul ayam yang terjual di setiap restoran. Akhirnya francais pertama dibuka oleh Pete Harman dari Salt Lake City.

Pada tahun 1964, Colonel Sanders menjual pegangan sahamnya dengan bilangan francais melebihi 600 cawangan pada harga USD2 juta kepada sekumpulan pelabur sehingga disenaraikan pada tahun 1966.

Anda mungkin kurang mengenali namanya tetapi anda mungkin tahu jenama yang pernah dikendalikan oleh Howard Schultz iaitu Starbucks.

Howard dilahirkan dalam keluarga yang susah di Brooklyn. Beliau merupakan seorang atlet yang aktif semasa di bangku persekolahan sehingga membolehkan beliau mendapat biasiswa untuk memasuki universiti.

Selepas tamat belajar, Howard pernah bekerja sebagai jurujual Xerox. Beliau kemudian berhijrah ke sebuah syarikat pergudangan barangan kopi bernama Hammarplast. Di situ beliau perlahan-lahan menaiki barisan hingga menjadi pengurus besar yang mengendalikan sekumpulan ahli jurujual.

Semasa bekerja di Hammarplast, Howard telah ditakdirkan menjumpai kedai kopi kecil di Seattle yang dinamakan Starbucks. Beliau bekerja sebagai pengarah pemasaran di situ selama beberapa ketika sebelum memulakan perniagaan kopi sendiri iaitu Il Giornale.

Selepas berjaya dengan Il Giornale, Howard membeli Starbucks dan menjadi Ketua Pegawai Eksekutif syarikat. Dari situ, Howard mula mengembangkan jenama Starbucks sehingga mempunyai lebih 24,000 cawangan di lebih 70 buah negara.

Kini, Howard lebih senang bekerja di sebalik tabir sebagai Pengerusi Eksekutif untuk memberi fokus kepada inisiatif sosial dan perkembangan jenama global itu.

Tahukah anda, sebelum Michael Jordan dikenali sebagai pemain bola keranjang terhebat sepanjang zaman, beliau pernah disingkirkan daripada menyertai pasukan universiti kerana dikatakan tidak cukup ketinggian pada 5'11"?

Ketika NBA Draft pada tahun 1984, Michael tidak dipilih oleh pasukan Portland Trail Blazers yang ketika itu berada pada posisi pemilihan kedua. Sebaliknya, Blazers lebih rela memilih Sam Bowie yang sudahpun mengalami banyak kecederaan.

Namun, Michael tidak patah semangat dan tidak pernah mencemuh pasukan Blazers. Sebaliknya, beliau mula mengukir sejarah bersama-sama pasukan Chicago Bulls sehingga menjuarai kejohanan NBA sebanyak 6 kali dan menjadi pemain All-Star sebanyak 14 kali.

Semasa mula-mula menyertai liga, lompatan jaringan Michael dinilai sebagai "tidak begitu baik." Michael kemudian berusaha keras memperbaiki lompatannya setiap hari sepanjang tempoh luar musim sehingga jaringannya tepat dan sempurna.

Sekiranya Michael tidak gigih berusaha dan berasa kecewa setelah di'tolak jatuh' beberapa kali, adakah anda rasa beliau mampu menjadi "Air Jordan" pada hari ini?

Oprah Winfrey merupakan salah seorang wanita berkulit hitam yang paling disegani dalam dunia.

Beliau telah menempuhi pelbagai ranjau dan onak berduri sepanjang kehidupan. Dibesarkan dalam keluarga yang sangat miskin, beliau telah didera secara seksual pada usia 9 tahun; melarikan diri dari rumah pada usia 13; mengandung ketika berumur 14 tahun; menjadi ratu cantik semasa 17 tahun; menyalahgunakan dadah pada awal usia 20-an dan menjadi wanita pertama berkulit hitam di Amerika yang muncul di kaca TV serta jutawan pada usia 32 tahun.

Beliau juga amat terkenal sebagai dermawan yang sangat bermurah hati. Selain memberikan hadiah-hadiah percuma kepada peminat yang datang ke set penggambaran, Oprah juga telah mendermakan jutaan dollar kepada badan-badan kebajikan melalui The Angel Network, The Oprah Winfrey Foundation dan juga The Oprah Winfrey Operating Foundation.

Kita sedia maklum tentang kejayaan besar Thomas Edison yang mencipta mentol lampu. Tetapi tahukah anda bahawa beliau hanya mula belajar bercakap pada usia 4 tahun? Thomas juga mengalami masalah di sekolah kerana dikatakan terlalu aktif sehingga gurunya tidak tahan dengan perangai Thomas. Akhirnya Thomas hanya berjaya mendapatkan pendidikan formal selama 3 bulan sahaja.

Semasa berusia 12 tahun, beliau juga sudah mula bekerja dengan menjual snek dan surat khabar di stesen kereta api.

Sepanjang zaman kanak-kanaknya juga beliau mengalami masalah pendengaran sehingga menyebabkan telinga kirinya pekak sepenuhnya pada usia 14 tahun.

Namun cabaran dan kesukaran hidup tidak mematahkan semangat Thomas. Beliau sememangnya seorang kanak-kanak yang pintar dan luar biasa. Beliau amat suka membaca buku dan mencuba sendiri eksperimen-eksperimen sains di rumah.

Pada tahun 1879, Thomas Alva Edison berjaya mencipta mentol lampu pertama di dunia dan menjadi tokoh inspirasi yang terkenal walaupun sehingga ke hari ini.

Selain mentol lampu, Thomas juga telah mencipta mesin fonograf pertama dan juga kamera kinetograf untuk merakam video.

Jadi, masih belum terlambat untuk anda berusaha membuat perubahan dalam hidup untuk menempa kejayaan. Berhenti memberikan alasan dan mulakan sekarang!


Kisah Lelaki Tidak Bersalah Dipenjara 22 Tahun Dan Dihukum Mati - Nicolas Yarris

Kematian seorang wanita, Linda Mae Craig, telah membuatkan seorang lelaki tidak bersalah berhadapan dengan hukuman mati. Nick dijatuhkan hukuman mati setelah disabitkan kesalahan menculik, merogol dan membunuh wanita tersebut.

Pada 15 Disember 1981, Linda telah didapati tidak pulang ke rumah oleh suaminya, yang lantas menghubungi pihak polis. Siasatan dilakukan dan menjumpai kereta Linda tersadai di tepi jalan di Pennsylvania.

Pihak polis menjumpai mayat Linda keesokan harinya dengan tanda-tanda dipukul, ditikam dan juga dirogol. Linda dilaporkan mati akibat beberapa tikaman di dadanya. Semua bahan bukti biologi seperti sampel sperma serta kesan serpihan kuku diambil dari badan mangsa untuk siasatan lanjut.

4 hari selepas menemui mayat Linda, seorang lelaki iaitu Nick, telah ditahan kerana melakukan kesalahan jalan raya. Ketika disoalsiasat, keadaan menjadi tegang antara Nick dan anggota polis yang menyebabkan Nick ditahan kerana cubaan membunuh pegawai polis. Ketika berada dalam tahanan, Nick ternampak berita mengenai kes pembunuhan Linda Mae Craig di akhbar.

Bagi melepaskan dirinya, Nick telah berkompromi dengan pihak polis dengan mengatakan beliau tahu siapa yang membunuh Linda, padahal Nick langsung tidak mengenali Linda. Nick telah menuduh kenalannya yang sama-sama menagih dadah bersamanya satu ketika dahulu yang dia beranggapan sudah mati. Namun, setelah polis menyoal siasat lelaki tersebut dan didapat tidak bersalah, Nick menjadi saspek utama dalam kes pembunuhan Linda Craig.

Ketika itu ujian DNA masih belum digunakan dalam penyiasatan jenayah, jadi ujian serologi biasa telah dilakukan terhadap bukti rogol dan hasil yang mereka dapat tidak mengecualikan Nick daripada tuduhan.

Pihak pendakwa kemudiannya bergantung kepada testimoni pemberi maklumat penjara serta identifikasi oleh rakan sekerja mangsa, yang telah mengesahkan bahawa Nick dilihat mengganggu mangsa sebelum mangsa ditemui mati.

Dengan keterangan itu, pada tahun 1982, Nick Yariss, yang berumur 20 tahun ketika itu, disabitkan kesalahan menculik, merogol dan membunuh, dan dijatuhkan hukuman mati.

Bilik Nick dikurungKetika berada di dalam penjara, Nick menceritakan bahawa beliau dikurung di dalam selnya selama 23 jam, selama 22 tahun. Beliau telah membaca 9,400 buku untuk mempelajari sendiri undang-undang untuk membuktikan dirinya tidak bersalah.

Bilik senaman berpagarNick hanya dibenarkan untuk bersenam 30 minit sahaja di dalam sangkar kecil. Menurut Nick, beliau menghabiskan 14 tahun hidupnya di penjara tanpa disentuh oleh mana-mana manusia. Beliau hanya baring di atas tangannya sehingga kebas, dan menggunakan tangan tersebut untuk mengusap wajahnya, seolah-olah orang lain yang melakukannya.

Pada tahun 1986, ujian DNA digunakan buat pertama kali untuk membantu siasatan jenayah. Sementara berada di dalam penjara dan menunggu hukuman mati, Nick masih mendakwa diriya tidak bersalah yang membawa kepada ujian DNA pada tahun 1988. Nick merupakan orang pertama yang sedang menunggu hukuman mati di Pennsylvania yang memohon ujian DNA dilakukan selepas disabitkan kesalahan.

Namun, Nick terpaksa melupakan hasrat untuk bebas dan menghabiskan masa bertahun-tahun lagi di dalam penjara setelah sampel DNA yang diberikannya telah rosak ketika dikendalikan oleh pihak bertanggungjawab.

Pada tahun 2002, ketika hukuman mati sudah sangat hampir, kerana tidak tahan lagi menanggung derita, Nick merayu kepada hakim supaya beliau dibenarkan untuk mati. Namun, hakim tersebut bertanya kepadanya jika ujian DNA boleh dilakukan sekali lagi.

Pada tahun 2003, Dr. Edward Blake menjalankan ujian kali terakhir terhadap sarung tangan yang dijumpai dalam kereta mangsa, kikisan kuku pada badan mangsa dan juga saki baki sperma pada seluar dalam si mati. Dengan jelas hasil ujian menunjukkan bahawa ia bukanlah DNA Nick sebaliknya terdapat kesan DNA dua lelaki tak dikenali pada pakaian mangsa.

Pada 3 September 2003, berdasarkan hasil ujian tersebut, mahkamah telah menarik balik sabitan terhadap Nick Yarris, dan beliau menjadi orang ke-140 di Amerika Syarikat yang terlepas daripada tuduhan selepas disabitkan kesalahan, melalui ujian DNA. Dan juga orang ke-13 yang terlepas daripada hukuman mati.

Kisah ini telah didokumentarikan dalam filem yang bertajuk "The Fear of 13" dan juga dibukukan bertajuk "Seven Days to Live My Life".

Kini Nick tinggal di United Kingdom dan giat berkempen ke serata dunia untuk menghapuskan hukuman bunuh.

Pengajarannya, anda perlu berani kerana benar. Jangan pernah berputus asa menegakkan kebenaran sehingga ke saat akhir.


Empat Ikon Hollywood Yang Berjaya di Lewat Usia Bukti Umur Bukanlah Penghalang Kejayaan

Walaupun begitu wujud satu desakan apabila usia ketika semakin meningkat, kita rasa makin terlambat untuk mencapai apa yang kita inginkan. Hari demi hari kita rasakan tempoh waktu kita untuk berjaya semakin singkat membuatkan kita rasa takut.

Rileks. Belum terlambat. Kita masih ada lagi masa kerana 5 tokoh di bawah mampu mengecapi kejayaan pada usia yang boleh dikategorikan sebagai sudah berumur. Jadi percayalah, tidak ada istilah "sudah terlambat" perlu digunakan dalam hidup kita.

Harrison Ford bukanlah nama yang perlu diperkenalkan lagi. Amat terkenal sebagai pemegang watak ikonik Han Solo dan Indiana Jones, Harrison Ford mempunyai pengalaman luas dalam industri filem dan drama barat.

Walaupun begitu, sebelum memegang watak Han Solo dalam Star Wars Episode IV, Harrison Ford bukanlah nama besar kerana hanya memegang watak-watak sampingan saja. Pada usia 35 tahun, Han Solo menjadi kegilaan ramai gadis dan barulah dunia mengenali siapa Harrison Ford.

Pelakon watak ikonik siri adaptasi The Office ini, Steve Carell terkenal sebagai bintang filem dan drama selepas menjadi salah seorang pelakon komedi paling diminati.

Steve Carell tidak mendapat jalan mudah. Lebih banyak membintangi drama dan siri TV, kemudian apabila mendapat tawaran berlakon di samping Jim Carrey dalam filem 'Bruce Almighty,' barulah Steve yang pada ketika itu sudahpun berumur 40 tahun mendapat tawaran yang lebih besar.

Berpengalaman luas dalam bidang lakonan sebelum berjaya menerusi watak ikonik Jules dalam filem Pulp Fiction, Samuel sebenarnya lebih banyak membawa watak-watak yang tidak mempunyai peranan penting malahan nama sekalipun dalam filem, seperti 'Hold-up Man,' Gang Member No.2 atau watak 'Black Guy'.

Pada usia 46 tahun, Samuel L.Jackson ditawarkan oleh Quentin Tarantino untuk membintangi filem Pulp Ficition dan bermula dari situ kerjanya berkembang luas.

Bila sebut nama Alan Rickman mungkin ramai yang tertanya siapa tu, namun jika kita sebutkan watak paling diingati yang dipegang beliau bernama "Professor Severus Snape" dalam siri filem Harry Potter pasti ramai yang mengenalinya.

Beliau mula dikenali ramai sebagai aktor yang sangat versatil selepas memegang watak 'Hans Gruber' penjahat pertama yang tewas ditangan hero filem 'Die Hard', John McClane yang wataknya dipegang oleh Bruce Willis. Mendiang berjaya memegang watak tersebut pada usia 42 dan seterusnya mencipta nama sebagai salah seorang bintang Hollywood paling konsisten.


Keburukan Dan Kesan Tabiat Menggigit Kuku Yang Patut Dielakkan

Siapa di antara anda yang mempunyai tabiat menggigit kuku? Bagi yang gemar menggigit kuku, selepas anda membaca semua fakta ini mungkin anda akan berusaha untuk meninggalkan 'habit' ini. Hal ini kerana, banyak keburukannya dari segi kesihatan.

Seperti yang kita tahu, jari dan mulut terdapat banyak kuman dan bakteria yang kita tidak dapat melihat dengan mata kasar. Oleh sebab itu, sebelum hendak membuat apa-apa, kita perlu mencuci tangan terlebih dahulu.

Ramai orang kaitkan tabiat ini dengan masalah psikologi kerana kebanyakan daripada mereka memberi jawapan sejak dari kecil lagi sudah biasa menggigit, jadi ia sudah terbiasa sehingga sekarang.

Oleh demikian, ia amat sukar untuk mereka membuang 'habit' ini. Walaupun ditegur banyak kali, pendek kata ia sangat susah untuk berhenti. Tidak kira sama ada jari itu sudah sampai berdarah-darah pun masih tetap diteruskan juga.

Sebenarnya, di bawah kuku kita terdapat banyak bakteria dan kulat yang tinggal di situ. Kalau anda menggigit kuku, sudah tentulah semua bakteria ini akan terus masuk ke dalam mulut anda tanpa anda sedar. Jadi, untuk mengelakkan anda diserang penyakit disebabkan 'bad habit' tersebut, berhentilah menggigit kuku anda dari sekarang.

Menurut 'American Academy of Dermatology (AAD)', orang yang menggigit kuku ini mudah terdedah kepada "paronychia", iaitu sejenis jangkitan kulit yang berlaku di sekitar kuku anda. Semasa anda mengunyah kuku, bakteria, yis, dan mikroorganisma lain boleh masuk melalui air liur, dan membawa kepada bengkak, kemerahan dan nanah di sekeliling kuku anda.

Gigi anda mungkin beralih dari kedudukannya yang betul, menjadi rosak, dan menjadi lemah jika anda menggigit kuku anda dari semasa ke semasa. Selain itu, ia juga boleh menyebabkan gigi anda mudah tertanggal di kemudian hari jika sering menggigit kuku.

Kemungkinan besar kuku itu tidak boleh tumbuh semula kerana apabila digigit sehingga tahap kronik, ia boleh mengganggu kuku tersebut untuk tumbuh. Anda mahu begitu?

Kuku merupakan lambang kebersihan seseorang sebenarnya. Kuku juga penting untuk membina keyakinan diri kita apabila hendak pergi temu duga atau berjumpa dengan orang lain.

Oleh sebab itu, dalam Islam melarang kita berkuku panjang. Tetapi, bukan dengan cara menggigit kuku untuk jadikan ia pendek. Kita perlu sentiasa pastikan kuku telah dipotong pendek dan kelihatan bersih serta nampak kemas.

Menjaga kebersihan diri sama seperti menjaga kesihatan tubuh badan kita. Buang yang keruh, ambil yang jernih.


5 Masalah Besar Yang Akan Berlaku Sekiranya Kerajaan Benarkan LGBTQ

Semakin lama semakin kuat tekanan segelintir kelompok manusia meminta supaya wujud pengiktirafan kepada mereka yang mahu menukar jantina secara rasmi.

Permintaan mereka dilihat munasabah jika dipandang dari perspektif hak kemanusiaaan serta logik akal manusia namun bila dilihat dari segi agama dan juga perspektif kesenangan pengurusan, akan berlaku banyak kecelaruan apabila pengiktirafan kepada individu yang menukar jantina secara undang-undang.

Apabila sesuatu undang-undang digubal, ini pasti akan memperuntukkan hak kepada individu tersebut untuk melakukan sesuatu perkara dan dia bebas melakukan.sesuatu selagi tidak menyalahi undang-undang.

Berikut adalah 5 situasi bermasalah yang boleh berlaku di Malaysia jika kita mengiktiraf pertukaran jantina mereka ini.

Jika perkara ini berlaku di Malaysia, bagaimana solusinya? Adakah boleh seseorang atlit di halang daripada bertanding sedangkan dia 'wanita'? Adakah badan pengelola sukan perlu menganjurkan acara khas untuk mereka? Persoalannya, memang terdapat perbezaan keupayaan di antara tubuh lelaki dan wanita jadi bagaimana nak menyeimbangkan perbezaan itu?

Adakah seorang bekas lelaki patut dibenarkan masuk ke tandas wanita hanya kerana dia seorang wanita? Bagaimana nak tahu dia adalah bekas lelaki dan bukannya seorang lelaki pervert yang sengaja nak masuk tandas wanita? Persoalan paling besar, nak ke kaum wanita berkongsi tandas dengan 'wanita' itu?

Kebanyakan wanita normal pasti merasa lebih selesa jika seorang doktor wanita yang membantu dia melahirkan anak. Bagaimana pula jika seorang lelaki yang dah jadi wanita, kemudian berjaya menjadi doktor sakit puan yang menyambutnya? Adakah itu isu kecil yang tak patut dijadikan masalah kerana atas kertas, dia wanita? Patutkah bakal ibu itu diberitahu hal tersebut sebelum dia bersalin?

Media barat semakin kerap mempopularkan kisah cinta sesama jenis transgender kerana cinta itu digambarkan lebih indah berbanding cinta orang lain. Seorang lelaki sanggup menerima juga seorang wanita bekas lelaki selepas mengetahui perkara tersebut adalah fairy tale baru bagi media barat kerana itu dikatakan benar-benar cinta. Adakah anda mampu menerima yang teman wanita anda 3 tahun berkenalan rupanya seorang lelaki?

Katakanlah seorang wanita yang mengiktirafkan dirinya sebagai lelaki diperlukan untuk membantu pekerja lelaki di pejabatnya melakukan kerja-kerja berbentuk fizikal seperti mengangkat almari, adakah patut dia diambil sebagai lelaki atau dikecualikan? Jika dia tak larat nak mengangkat, bagaimana pula?

Jika anda baca pandangan barat berkenaan isu ini, mereka seolah-olah benar-benar bersungguh untuk mengiktiraf semua masalah ini. Andainya ada lelaki merasa dia wanita, layan dia seperti wanita dan begitu juga sebaliknya.

Salah satu masalah asas yang sehingga kini mereka masih belum mampu menjawabnya adalah masalah berkenaan penggunaan locker room pelajar di sekolah. Akhirnya solusi mereka adalah untuk meminta semua pelajar ikut saja jantina mana yang mereka rasakan lebih dekat dengan mereka lalu gunakan locker room jantina tersebut.

Semua ini lama kelamaan akan menjurus kepada banyak masalah yang lebih besar kemudian hari dan saya pasti masyarakat mereka akan cuba menyelesaikan pelbagai masalah lain, yang sebenarnya ditimbulkan oleh mereka sendiri.


8 Ciptaan Pelik Yang Akan Buat Anda Geleng Kepala

Semakin canggih teknologi, semakin berguna sesuatu ciptaan, itu yang sepatutnya berlaku. Namun manusia ini terdapat macam-macam ragam dan pemikiran yang sangat pelik. Pemikiran-pemikiran ini diterjemahkan menjadi idea dan dihasilkan produk lalu dipasarkan.

Namun, sama ada ia berguna atau tidak dalam kehidupan seharian, anda lah yang menentukannya. iluminasi.com ingin berkongsi 8 ciptaan yang wujud dan sangat pelik yang membuatkan anda terkedu. Ini merupakan bahagian kedua, sambungan daripada artikel 7Ciptaan Yang Terlalu Pelik Yang Akan Buat Anda Geleng Kepala (Bahagian 1)

Anda atlet ping pong dan kini bekerja di pejabat sebagai kerani, namun masih rindukan sukan itu? Mungkin sudah sampai masanya anda mencadangkan kepada bos anda untuk memasang pintu ini di pejabat anda. Sambil bosan kerja, anda boleh melajukan pengaliran darah dalam badan anda dengan bermain ping pong.

Ia merupakan idea hebat kerana menjimatkan ruang, tapi kalau anda tengah sengit berlawan, staf-staf lain nak masuk pejabat, anda terpaksa pause permainan anda untuk memberikan laluan. Potong stim betul kan?

Kalau hujan terlalu lebat dan anda baru keluar daripada salun rambut, payung ini boleh menjadi penyelamat anda. Dengan ruang yang luas, rambut anda tak akan rosak. Juga sesuai bagi mereka yang sangat sukakan privasi dan juga artis-artis.

Payung ini dapat mengelakkan orang daripada nampak atau kenal siapa anda. Juga sangat berguna dalam situasi seperti anda turun dari kedai runcit dan tak sempat nak mekap. Tapi kekurangan kepada ciptaan ini adalah anda tak nampak sekeliling kecuali bahagian hadapan, yang membolehkan anda dilanggar motosikal ketika melintas jalan.

Ini sama seperti konsep caller-ringtone, di mana tetamu yang datang ke rumah boleh bergembira bermain piano ketika menunggu anda membuka pintu. Tapi jangan marah jika 24 jam alunan muzik beralun di rumah anda kerana ada jiran yang nakal bermain loceng piano anda. Kalau bajet lebih, boleh tambah key lebih banyak sikit.

Kepada ibu bapa yang acah-acah bujang yang selalu terlupa anda ada anak, segeralah dapatkan sarung tangan ini. Sarung tangan boleh menyelamatkan anak anda daripada hilang dan menjimatkan masa anda supaya tak tercari-cari anak anda.

Sangat berguna ketika musim raya di mana orang sangat sesak, dan juga jika masuk kedai mainan, jadi anak anda tak boleh nak lari main mainan. Tapi ia cuma terhad kepada 4 orang anak, 2 orang ibu jaga, lagi 2 orang ayah jaga.

Anda selalu siapkan makanan anda, seperti sandwich, dan rakan rumah atau pejabat anda suka curi? Dah letak nota "Jangan curi nanti dose, Tuhan Marah" pun masih kena curi? Kini tidak lagi. Apa yang anda perlukan adalah plastik ini. Dengan adanya plastik pintar ini, makanan anda tak akan dicuri lagi kerana mereka ingat sandwich anda sudah berkulat.

Tapi, kalau hilang juga, penulis cadangkan anda cari dalam tong sampah sebab mesti ada orang yang buang sebab dia rasa dah tak boleh makan. Tak tahu nak cakap idea bijak, atau pelik. Anda boleh cuba sendiri.

Jika anjing anda suka menyalak tak tentu pasal setiap kali dibawa keluar jalan-jalan waktu pagi atau petang, ini produk yang sangat sesuai untuk anda. Tapi produk ni secara tak langsung buatkan orang dari jauh nampak anjing anda macam haiwan hybrid antara anjing dan angsa.

Juga, kalau anjing jiran anda suka menyalak tak berhenti, mungkin ini adalah hadiah harijadi yang terbaik untuk diberikan di majlis ulang tahun anjing tersebut. Walaupun ia boleh dikatakan berguna, tetapi ia seperti menyeksa dan menyekat kebebasan anjing anda sebagai haiwan. Pelik juga siapa yang cipta benda ini. Mungkin dicipta untuk mengawal anjing yang gila agaknya.

Ini amat sesuai bagi mereka yang suka multitasking dan nak jimat masa atau mereka yang kerap bangun lewat setiap pagi. Dalam masa yang suntuk untuk pergi kerja, anda mampu minum kopi atau teh sambil seterika baju, dan juga menonton Selamat Pagi Malaysia. Lakukan ketiga-tiganya serentak dapat menjimatkan masa anda. Tapi kalau minum kopi sambil seterika kemeja putih, hati-hati la ye. Kreatif, tapi pelik.

Anda cuba diet dah bertahun-tahun tapi tak kurus? Tak perlu susah hati lagi, anda hanya perlu membeli tali pinggang diet ni sahaja. Tali pinggang ini mempunyai ukuran jadi anda mudah nak pantau berapa saiz pinggang anda. Setiap kali anda makan, dan kalau bacaan meningkat, anda dah boleh berhenti makan okay?

Tapi kekurangannya adalah ia akan membuatkan anda tertekan dan tak dapat nak nikmati hidup anda sepenuhnya, yang boleh menyebabkan kemurungan kronik. Apa la yang si pereka cipta ni fikir kan, mesti dia pun susah nak turunkan berat, kan?


Apakah maksud disebalik lagu "Tanya Sama Hud Hud" dendangan Datuk M. Nasir?

Siapa yang tidak kenal M.Nasir, atau nama sebenarnya, Datuk Mohamad Nasir bin Mohamad, seorang insan yang diminati ramai semasa zaman kegemilangannya. Beliau merupakan seorang penyanyi, penggubah lagu, pelakon, penerbit album, pengarah serta pelukis yang menetap di Malaysia.

Apabila kita bercerita tentang Datuk M Nasir, sudah pasti kita akan teringatkan lagu-lagunya yang dinyanyikan olehnya yang memiliki seribu satu makna yang tersirat di dalam lagunya. Beliau memang dikenali dengan keupayaan beliau menyampaikan mesej yang bermakna di dalam lagu-lagunya.

Salah satu daripada lagu tersebut adalah lagu Tanya Sama Hud Hud, yang telah tercalon sebagai lagu terbaik pada Anugerah Industri Muzik (AIM) tahun 1995. Namun, lagu ini tidak berjaya memenagi anugerah tersebut kerana tewas kepada lagu Mentera Semerah padi, yang juga merupakan lagu yang dinyanyikan oleh beliau.

Namun, apa yang ingin sampaikan kali ini adalah tentang maksud yang tersirat di dalam lagu tersebut.

Terdapat banyak maksud dan tafsiran daripada lagu ini. Apa yang saya sertakan di sini merupakan salah satu daripada maksud lagu tersebut. Sekiranya anda mempunyai pendapat dan maksud anda yang tersendiri, anda dialu-alukan untuk memberikan komen anda.


5 Negara Yang Mempunyai Pasukan Polis Paling Brutal Di Atas Muka Bumi

Unit pasukan polis dalam sesebuah negara diwujudkan adalah bertujuan untuk menjaga keamanan negara dan mengelakkan daripada berlakunya sebarang kekacauan yang boleh menganggu gugat ketenteraman awam. Pekerjaan sebagai seorang anggota polis adalah sangat berisiko dan kesanggupan mereka untuk menggadai nyawa demi kesejahteraan orang awam adalah sesuatu yang mulia dan terpuji.

Namun, terdapat segelintir anggota polis yang tidak menjalankan tanggungjawab dengan jujur dan ikhlas telah menyebabkan nama anggota polis menjadi buruk. Lebih parah lagi, jika seluruh unit polis itu sendiri yang gagal menjadi pelindung, sebaliknya menjadi ancaman kepada rakyat jelata.

iluminasi.com ingin berkongsi 5 negara yang mempunyai pasukan polis yang paling ganas dan kejam di atas muka bumi.

Polis di Brazil adalah sangat ganas dan ekstrem sehinggakan pembunuhan orang awam oleh polis adalah perkara biasa apabila mereka ingin mengawal rusuhan dan kerja-kerja haram. Serbuan terhadap kumpulan pengedar dadah dilakukan seperti operasi ketenteraan dengan penggunaan senjata berat. Pihak polis Brazil mendapat lampu hijau daripada kerajaan untuk mengawal sesuatu situasi mengikut kehendak mereka. Menurut United Nations, seramai 3 orang secara purata dibunuh setiap hari oleh penguatkuasa undang-undang di Rio de Janeiro.

Juga dikatakan adalah menjadi kelaziman jika pihak polis menanam bukti bagi memerangkap seseorang yang mereka rasakan tidak baik untuk masyarakat. Mereka juga bersikap perkauman terhadap orang kulit hitam dan membunuh golongan ini. Menurut laporan, hampir kesemua pembunuhan oleh pihak polis dilaporkan sebagai mempertahankan diri. Namun, dengan menggunakan keganasan untuk mengawal keganasan tidak dapat meredakan apa-apa, sebaliknya ramai juga pihak polis yang terkorban.

Pada tahun 2004, 52 orang pegawai polis telah terbunuh ketika bertugas, dan ramai lagi yang mati di luar tugas.

Keganasan dan pembunuhan yang berlaku ketika berada dalam pengawasan polis Rusia sangat lazim sehinggakan ia sangat jarang dilaporkan. Pengetahuan mengenai keganasan polis Rusia oleh negara luar hanya berlaku tidak lama dahulu. Antara dakwaan terhadap polis Rusia termasuklah penyeksaan dan pembunuhan seorang wartawan di Tomsk, dan siri tembakan, memukul dan menyeksa orang awam.

Orang awam terdedah dengan keganasan polis yang menggunakan apa sahaja cara untuk mengembalikan kuasa mereka. Kes yang masih diingat sehingga kini adalah pemain drum sebuah kumpulan muzik, Sergei Pestov yang ditahan oleh polis kerana disyaki mempunyai dadah. Polis mendakwa Sergei telah dilepaskan malam sebelumnya namun aktivis hak asasi menafikannya. Keesokan harinya, isterinya terpaksa mengenalpasti mayatnya.

Rejim semasa berpendapat bahawa kelonggaran Hosni Mubarak menyebaban kerajaan digulingkan oleh itu mereka ingin menjadi sebaliknya. Menurut Nadeem Centre, pada tahun 2015, sebanyak 600 penyeksaan tempatan berlaku, dan 40,000 penangkapan dibuat. 1,265 daripadanya hilang manakala 267 lagi dilaporkan dibunuh. Semua ini dilakukan untuk menyokong rampasan kuasa oleh Abdel Fattah el-Sisi.

NGO menganggarkan beratus-ratus penyeksaan berlaku setiap hari di Cairo sahaja yang kebanyakannya menggunakan renjatan elektrik bagi memaksa mangsa untuk mengaku menyalahkan diri sendiri. Sehinggakan peguam hak asasi dilaporkan diserang dan dipukul ketika melawat anak guam mereka sendiri. Sebab utama bermula lama dahulu sebelum berlakunya Arab Spring. Polis menjadi alat untuk menindas rejim terdahulu dan tabiat ini sukar untuk dibuang sehingga berjangkit ke hari ini.

Ditambah lagi dengan kurangnya latihan dan disiplin serta kekurangan anggota menyebabkan isu pihak polis mengendalikan saspek dan banduan dengan ganas tidak berakhir.

Jika diingatkan kembali dalam kejadian pada tahun 1998 di mana polis Afrika Selatan melepaskan anjing untuk menyerang pendatang tanpa izin adalah sangat ganas, namun ia tidak dapat dibandingkan dengan keganasan yang berlaku tahun-tahun kemudian. Kematian yang disebabkan oleh polis Afrika Selatan meningkat setiap tahun. Dikatakan jika saman sivil dilakukan terhadap polis, wang kerajaan Afrika Selatan akan habis di mahkamah sahaja.

Pada tahun 2010 hingga 2011 purata sebanyak 2 kematian dilaporkan setiap hari, atau sejumlah 797 nyawa terkorban di dalam kawalan polis atau disebabkan oleh tindakan polis. Satu insiden yang telah menyebabkan dunia mengetahui keganasan polis Afrika Selatan telah berlaku pada tahun 2011 di mana seorang lelaki, Andries Tatane, telah dipukul dan ditembak menggunakan peluru getah oleh 6 pegawai polis dengan cara sehingga mati.

Jumlah kes penyeksaan dan rogol oleh polis beruniform meningkat setiap tahun dan pada tahun 2016 sahaja, sebanyak 244 kes kematian dan 124 kes rogol dilaporkan dilakukan oleh pihak polis. Sebanyak 145 kes penyeksaan oleh pihak polis dilaporkan pada tahun sama.

Kadar keganasan yang ditunjukkan oleh anggota polis Amerika Syarikat meningkat terutamanya selepas insiden pengeboman 9/11. Kesan daripada kejadian yang mengorbankan hampir 3,000 mangsa itu menjadi titik permulaan keganasan yang mana digunakan alasan sebagai memerangi keganasan. Pihak polis di negara ini diberikan imuniti dan menjadi kebal terhadap hak undang-undang dan sivil orang awam. Sejak kebelakangan ini, terdapat banyak pembunuhan oleh pihak polis hanya kerana mereka "meragui" terdapat kegiatan jenayah.

Ramai nyawa yang tidak bersalah terbunuh akibat hukuman selepas perbicaraan yang berat sebelah kerana pihak polis menggunakan kekebalan berhubung hak-hak sivil dalam usaha mereka memerangi keganasan. Dan ramai di antara mangsa mereka adalah orang kulit hitam, dan juga orang Islam.

Orang yang tidak bersalah dibunuh atau dibunuh selepas perbicaraan berat sebelah kerana pihak polis menunjukkan kekebalan berhubung dengan hak-hak sivil ketika mereka berperang melawan keganasan. Pada 5 Julai 2016, seorang lelaki berkulit hitam, Alton Sterling, telah ditembak 7 kali dari jarak dekat sehingga mati kerana dikatakan menjual CD dan mengugut seseorang menggunakan pistol.

Terima kasih PDRM kerana menjaga keamanan dan kesejahteraan negara kita dengan baik. Semoga jasa kalian dibalas.


7 Ciptaan Dan Produk Yang Sangat Pelik Di Dunia

Berbagai-bagai ciptaan sejak dari zaman batu sehingga kini, semuanya adalah untuk memudahkan dan menyenangkan hidup manusia. Jika pada zaman batu dahulu manusia menghasilkan tombak dengan mengasah dahan pokok menjadi tajam untuk memburu binatang, kini kita mempunyai teknologi sangat canggih, dengan ciptaan telefon pintar yang mana anda sedang gunakan sekarang untuk membaca artikel ini.

Namun, teknologi semakin canggih tidak semestinya menjadikan rekaan produk akan sentiasa berguna. Kadang-kadang inovasi yang dilakukan manusia agak pelik dan tak masuk akal.

iluminasi.com ingin berkongsi 7 ciptaan pelik dan gila yang wujud di dunia ini yang membuatkan anda geleng kepala dan menepuk dahi sendiri.

Penulis tertanya-tanya apa yang difikirkan oleh orang yang mereka cipta produk ini, sehinggakan ada pelabur yang ingin melabur dalam produk ini. Setahu penulis, basikal dicipta untuk memudahkan pergerakan dan menjimatkan masa, tapi ni dah macam menyusahkan hidup. Sama seperti basikal biasa, cuma tak ada seat dan paddle.

Tengok pun dah nampak tak selesa, apatah lagi kalau naik basikal ini. Lepas tu ia agak menyeksakan bagi lelaki kerana perlu dililit di bahagian "tersebut". Senak dibuatnya kalau naik lama-lama. Tetapi bagi mereka yang cuba untuk kuruskan badan, mungkin boleh cuba cari basikal ini. Sambil naik basikal, sambil berlari. Semoga cepat kurus ye.

Jika anda rasa anda seorang wanita yang cantik dan sering menarik perhatian lelaki, serta suka memakai skirt, produk ini amat sesuai untuk anda bagi mengelakkan lelaki gatal daripada mengganggu anda. Dengan memakai stokin ini, ia membuatkan semua lelaki menjadi geli melihat anda walau secantik mana rupa paras anda, apatah lagi untuk mengorat.

Namun, tujuan anda memakai skirt adalah untuk kelihatan seksi dan cantik, kalau pakai stoking ini, anda jadi hodoh, baik tak payah pakai skirt. Pakai seluar panjang je senang. Abang-abang sotong yang suka pakai seluar pendek pun boleh cuba ye. Dan kalau makcik-makcik anda tanya kenapa tak kahwin-kahwin lagi, salahkan stoking ni sebab semua laki lari.

Bagi kaki karaoke, jika sebelum ini anda hanya menyanyi dalam tandas dengan menggunakan mikrofon angin, ataupun berus gigi, kini anda dah boleh upgrade. Dengan menggunakan span mandi yang berbentuk mikrofon ini dapat membuatkan anda berasa lebih feel untuk tarik lagu Datuk Vida yang terbaru, "I Inspire..You Desire...I am a Diva!".

Tak kelakar kan rekaan ini, ia memang benar-benar wujud dan dijual di Amazon.com dan mendapat rating yang agak baik. Sesuai untuk latihan nyayian tandas anda sebelum ujibakat The Voice. Okay lepas baca artikel ni boleh terus order ye.

Macam biasa, Jepun dan rekaan pelik mereka. Ini adalah bekas untuk menyimpan dan melindungi pisang daripada kekotoran. Yang peliknya, bagaimana nak isikan pisang kalau saiz dan bentuknya tak sama. Kalau pisang tu dipaksa masuk juga dan patah, kan dah tak sedap, penulis tak suka. Lagipun, kan dah ada kulit pisang untuk melindungi pisang daripada kotor. Takkan orang Jepun makan sekali dengan kulit pisang? Hairan.

Penulis rasa produk ini mungkin untuk melindungi pisang daripada terpenyek jika terduduk atasnya, tapi, macam penulis cakap tadi, saiz tak sama terus dah tak boleh pakai. Sudah tu, boleh isi sebiji je. Jepun oh Jepun.

Ini mungkin sesuai bagi budak ofis yang kerja banyak menggunakan tangan seperti menaip, dan malas nak guna cawan untuk minum air. Sebelum datang kerja, bancuh air atau isikan air kegemaran anda dan masukkan ke dalam tali leher anda. Sedut sahaja di mana-mana, tengah memandu, dalam bas atau LRT, memang sangat mudah.

Tapi penulis tak yakin sebab kalau la anda isi air oren, lepastu tali leher anda bocor, memang satu hal la nak kena patah balik rumah tukar baju. Kalau isi air teh panas pula, tak pasal-pasal meletup. Daripada nak senang sikit je, terus susah banyak. Siapa la punya kerja bijak sangat ni.

Wahai kaum hawa, anda perlu berterima kasih kepada nenek anda yang bernama Edyth Lacy, yang telah mencipta satu produk yang membolehkan wanita membuang air kecil berdiri, sama seperti lelaki. Mungkin nenek Edyth Lacy mahukan hak wanita sama dengan hak lelaki agaknya ketika mencipta produk ini.

Jadi, kalau anda nak rasa bagaimana lelaki buang air kecil berdiri, dan mungkin nak jimat masa, boleh la cuba produk ini. Tapi jaga-jaga sebab kalau guna pertama kali mungkin akan meleleh.

Selsema sekarang dah tak jadi masalah. Kalau anda mengalami selsema atau hidung berair dan satu sapu tangan tak mencukupi untuk menampung hingus anda, produk ini ada untuk bantu anda. Hanya perlu pakai di atas kepala macam topi, dan tarik saja tisu. Tak perlu lagi bawa sapu tangan.

Dan juga bagi mereka yang baru putus cinta, pastikan anda juga ada produk atas kepala, bila-bila rasa sedih je, boleh guna. Tak perlukan bahu kawan-kawan lagi untuk menangis ye. Selamat mencuba.


5 Kehebatan Dan Perangai Unik Rakyat Malaysia

Kita sangat unik. Bila kita bercakap tentang sesuatu negara, kita boleh bayangkan rupa penduduknya macam mana.

Bagaimanapun bila membayangkan Malaysia, kita tak ada satu muka template yang khas boleh digunakan untuk melambangkan Malaysia kerana orang Malaysia boleh ada bermacam rupa, hasil dari percampuran budaya, adat, kaum dan agama yang saling hidup sekali dalam satu negara.

Dengan bercampurnya adat dan budaya yang bermacam-macam ini, kita boleh nampak sendiri ada banyak perkara unik yang hanya dapat dijumpai di negara kita dan berikut adalah 5 perangai unik yang hanya wujud di kalangan orang kita.

Nak melintas jalan? Kereta lalu lalang tak berhenti? Tak ada lampu isyarat? Perlahan-lahan angkat tangan dan gunakan kuasa tangan anda untuk menghentikan lalu lintas.

Yang hebatnya, orang ramai akan memperlahankan kenderaan bagi memberi anda jalan.

Lebih penting, sambil berjalan tangan diangkat dengan tapak tangan menghala ke arah pemandu, muka kena tengok depan dan jangan sesekali memandang ke arah pemandu yang memperlahankan kereta. Tiba saja pada langkah terakhir, turunkan tangan dan lihat trafik berjalan seperti normal.

Ini adalah antara kebolehan semula jadi yang kita semua ada rasanya cuma kita saja yang tak sedar.

"Yo bro, kau nak lunch dekat KFC hari ni?" atau "Macha! milo ais dinosaur gelas besar dengan french fries satu pinggan dengan sos cili extra spicy. Brader, kasi kuat sikit la tv aku nak tengok bola EPL ni. Bila nak tercapai impian aku nak tengok Liverpool jadi champion ni?"

Kita tak sedar kan benda tu berlaku? Ini belum kira sesetengah individu yang akan habiskan semua ayat dia dengan ada "lah" dihujung. "Jom makanlah, tidurlah, larilah, exerciselah" dan pelbagai lagi penggunaan "lah."

Semua orang Boss. "Boss, cuci kereta berapa?" "Boss, saya mau makan nasi campur ayam goreng." "BOSS! KIRA!" "Boss, bila mau bayar hutang?"

Kita tak peduli pun siapa dia kerana semua orang adalah boss pada mata kita. Walaupun begitu, pelayan kedai mamak adalah golongan boss paling ramai yang bekerja bawah satu bumbung bersama-sama.

Kalau anda perokok dan anda hendak merokok di pejabat, besar kemungkinan tempat anda selalu merokok adalah betul-betul bawah papan tanda larangan merokok.

Apabila ada papan tanda yang melarang sesuatu, mesti tempat tu akan jadi port kita buat apa yang dilarang dalam papan tanda tu. Pergi saja dekat taman yang ada paparan larangan melakukan maksiat, mesti ada couple-couple tak cukup bajet yang nak bercinta kat situ.

Tak percaya? Cubalah naikkan papan tanda "Jangan Buang Sampah di Sini" dekat mana-mana lokasi yang anda rasa sesuai. Esoknya aku percaya, orang akan buang sampah "DI SINI."

Entah mengapa kerap berlaku pada aku sendiri bila aku bagi lampu isyarat nak ke lorong belah kanan, kereta belakang tadi yang perlahan dengan tiba-tiba laju dan semakin dekat. Bagi signal aje, mesti jadi macam tu.

Kemudian bila kita sangkut kesesakan jalan, dah setengah jam dalam kereta. Kereta pula hanya bergerak 10km/j paling laju dan dalam setengah jam tadi, hanya baru bergerak 7km lebih. Sampai dekat satu lokasi, rupa-rupanya ada kemalangan di jalan belah sana yang menyebabkan lalu lintas jadi perlahan kerana kita nak tengok apa yang berlaku.

Itulah dia lima contoh perangai unik orang Malaysia yang memang menggambarkan budaya kita sama ada dari segi positif atau dari segi negatif. Apabila difikirkan sebenarnya memang banyak perkara menarik mengenai perangai kita ni yang berbilang budaya.

Suka artikel seperti ini lagi? Tunggulah dilain waktu dan dilain ketika.


Teori Konspirasi: Benarkah HIV/AIDS Adalah Ciptaan Amerika Syarikat?

Satu lagi fenomena dunia yang berlaku dan telah memberikan kesan yang sangat buruk kepada populasi manusia, iaitu serangan HIV/AIDS. HIV/AIDS merupakan salah satu penyakit paling berbahaya di atas muka bumi, seperti yang diceritakan di dalam artikel sebelum ini : 7 Penyakit Paling Berbahaya Di Atas Muka Bumi.

Biasalah, bila terjadi sesuatu fenomena, akan ada teori konspirasi dan dakwaan mengenainya. Dakwaan paling kuat adalah HIV/AIDS merupakan ciptaan kerajaan Amerika Syarikat (oleh CIA - Central Intelligence Agency).

Teori konspirasi ini menyatakan bahawa virus ini sengaja dicipta dengan tujuan untuk melakukan pembunuhan bagi menghapuskan golongan kulit hitam dan juga golongan homoseksual. Terdapat juga beberapa dakwaan lain yang mengatakan bahawa virus ini terhasil akibat kemalangan di dalam makmal, kekurangan zat makanan, dan juga kehendak ilahi.

Namun, kesahihan dakwaan ini masih belum dapat dibuktikan sehingga kini.

Menurut WHO (World Health Organization), pada tahun 2015 sahaja sebanyak 1.1 juta nyawa dilaporkan telah terkorban akibat penyakit yang berkaitan dengan HIV.

Dakwaan dan kepercayaan ini bermula pada awal penyebaran wabak ini. Dalam sebuah risalah diterbitkan pada tahun 1986 oleh ahli biologi Jerman Timur, Jakob Segal, iaitu "AIDS: USA Home-Made Evil." menjelaskan bahawa penyakit ini dihasilkan di lab makmal ketenteraan Amerika Syarikat, iaitu Fort Detrick. Penyakit ini dihasilkan dengan mengsintesis HTLV-1 (retrovirus yang menyebabkan leukemia sel-T) dengan Visna (virus kambing biri-biri).

Virus maut itu kemudiannya disuntik kepada banduan penjara yang kemudiannya merebak kepada banduan-banduan lain.

Dr. Boyd Graves, seorang aktivis AIDS juga mempunyai pendapat yang sama di mana beliau mengeluarkan kenyataan bahawa saintis yang bekerja untuk Program Virus Khas Amerika Syarikat telah mengubah virus Visna untuk menghasilkan HIV pada tahun 1970.

Dengan bantuan oleh syarikat ubatan, Merck, kerajaan AS kemudiannya menambahkan virus tersebut ke dalam vaksin hepatitis B yang masih dalam eksperimen, dan diberikan kepada golongan homoseksual dan orang kulit hitam di San Fransisco dan New York.

Seorang lagi doktor, iaitu Dr. Gary Glum, mendakwa bahawa saintis di makmal Cold Spring Harbor, New York bertanggungjawab menghasilkan HIV. Menurutnya lagi, virus ini kemudiannya di sebarkan secara senyap-senyap oleh WHO ketika dalam program pembasmian cacar (smallpox).

Dr. Gary percaya bahawa virus ini dihasilkan bertujuan menghapuskan, atau sekurang-kurangnya mengawal populasi orang kulit hitam.

Dalam sebuah buku yang ditulis pada tahun 1999, oleh seorang wartawan British, Edward Hooper, yang bertajuk "The River", beliau memberitahu bahawa virus ini terhasil akibat kemalangan di sebuah makmal. Kemalangan itu dikatakan berlaku ketika Dr. Hillary Koprowski dari Wistar Research Institute mahu menghasilkan vaksin polio, dengan menggunakan buah pinggang cimpanzi.

Cimpanzi tersebut sebelum itu telah dijangkiti dengan virus SIV (Simian Immunodeficiency Virus - sama seperti AIDS tapi bagi kalangan monyet). Kemudiannya ia disebarkan melalui program pemvaksinan besar-besaran yang masih dalam eksperimen, di Belgian Congo (kini dikenali sebagai Republik Demokratik Kongo).

Dakwaan ini telah disokong oleh William Hamilton, seorang profesor penyelidikan di Universiti Oxford.

Ini antara teori konspirasi yang popular mengenai AIDS, iaitu ia tidak disebabkan oleh virus. Seorang profesor Biologi di Universiti California-Berkeley, Peter Duesberg, telah menyangkal kenyataan bahawa ia terhasil melalui ubatan dan pergaulan, sebaliknya disebabkan oleh kekurangan zat makanan di Afrika.

Teori dan hipotesis oleh Peter Duesberg ini telah disokong sendiri oleh President Afrika Selatan ketika itu, Thabo Mbeki. Menteri Kesihatan Afrika Selatan, telah mengesyorkan supaya AIDS tidak dirawat menggunakan ubat-ubatan, sebaliknya menggunakan makanan seperti bawang putih.

Survey oleh E.A.Klonoff dan H. Landrine pada tahun 1999, yang dilakukan terhadap orang Afrika Amerika di California mendapati bahawa 27% daripada mereka menyokong bahawa HIV/AIDS adalah virus yang dihasilkan oleh kerajaan Amerika Syarikat untuk membunuh dan menghapuskan orang kulit hitam, manakala 23% daripada mereka mengatakan tidak pasti.

Pada tahun 2005, L.M Bogart dan S. Thorburn menjalankan survey melalui panggilan telefon secara rambang kepada orang Afrika Amerika yang tinggal di negara jiran Amerika Syarikat (Canada dan Mexico) menggunakan skala Likert (1 untuk sangat tak setuju dan 5 untuk sangat setuju). Lebih daripada 20% lelaki dan 12% wanita sangat bersetuju, dan 30% lelaki dan 24% wanita setuju, bahawa "AIDS adalah satu bentuk pembunuhan beramai-ramai terhadap orang kulit hitam".

Seperti teori konspirasi mengenai kejadian dan fenomena yang lain, tiada siapa pun yang tahu mana satu kebenaranya. Jika ia benar-benar dicipta untuk menghapuskan golongan-golongan tertentu, hanya mereka yang menghasilkannya sahaja yang tahu. Artikel ini ditulis untuk memberikan idea dan membuka minda, bukan untuk menyalahkan mana-mana pihak.